Rusko z nepokojov v Macedónsku obviňuje Úniu a Spojené štáty

SKOPJE. Ruské ministerstvo zahraničných vecí obvinilo v piatok Európsku úniu a Spojené štáty z vyvolania nepokojov v Macedónsku, kde stúpenci dlhoročného premiéra Nikolu Gruevského vnikli do priestorov parlamentu a zaútočili na poslancov opozície. Podľa vyhlásenia Moskvy je hlavným dôvodom terajšej politickej krízy v Macedónsku "hrubé zasahovanie" do vnútorných záležitostí tejto bývalej juhoslovanskej republiky zo strany Západu, ktorý "otvorene manipuloval s vôľou (macedónskych) občanov s cieľom zbaviť moci legitímnu vládu". Gruevského stúpenci vtrhli vo štvrtok večer do parlamentu v Skopje po tom, ako zákonodarný zbor zvolil za svojho nového predsedu poslanca albánskej národnosti Talata Xhaveriho. Vládnuca Vnútorná macedónska revolučná organizácia - Demokratická strana macedónskej národnej jednoty (VMRO-DPMNE) označila túto voľbu za "puč". Podľa ruského rezortu diplomacie rýchle privítanie Xhaveriho zvolenia za predsedu parlamentu zo strany Západu dokazuje, že bol tento krok vopred koordinovaný. Agentúra AP uviedla, že pri výtržnostiach v parlamente utrpelo zranenia vyše 100 ľudí vrátane predsedu opozičného Sociálnodemokratického zväzu Macedónska Zorana Zaeva, lídra menšej strany zastupujúcej záujmy macedónskych Albáncov a 22 policajtov. Šéf rezortu vnútra v dočasnej macedónskej vláde Agim Nuhiu ponúkol v piatok v reakcii na tieto udalosti svoju rezignáciu. V súvislosti s nepokojmi bolo podľa miestnych médií zatknutých osem ľudí. Vyšetrovatelia sa tiež snažia identifikovať ďalšie osoby, ktoré sa priamo podieľali na násilnostiach. Macedónsko nemá riadnu vládu od volieb v decembri, keď zvíťazila strana expremiéra Gruevského, ktorá však nezískala väčšinu a nedokázala sa dohodnúť na vytvorení koalície s jednou zo strán albánskej menšiny vzhľadom na požiadavku, aby bola albánčina v Macedónsku vyhlásená za druhý úradný jazyk. Macedónsky prezident Gjorge Ivanov vyzval na upokojenie situácie a zvolal na dnes krízové rokovania politikov. Zaev ako hlavný predstaviteľ opozície sa však na nich odmietol zúčastniť. Vnútropolitickú krízu v Macedónsku, ktorá vypukla v roku 2015 po tom, čo opozícia obvinila vládu premiéra Gruevského z nelegálneho odpočúvania asi 20.000 ľudí, sa pokúšalo cestou sprostredkovaných rokovaní ukončiť medzinárodné spoločenstvo. Napokon táto misia EÚ viedla k dohode o vypísaní predčasných volieb, ktoré sa po dvojnásobnom odklade uskutočnili na sklonku minulého roka.


Ako funguje tím, ktorý vyšetruje Gorilu, a čo z neho zostalo

Doterajší šéf Marek Gajdoš viedol vyšetrovací tím kauzy Gorila od začiatku. Je už druhým významným členom tímu, ktorý odchádza.

BRATISLAVA. Voľné ruky sľuboval pre vyšetrovací tím kauzy Gorila v januári 2012 vtedajší minister vnútra za KDH Daniel Lipšic, ktorý ho zriaďoval. Bolo to pár týždňov po tom, ako anonym zverejnil na internete údajný spis SIS Gorila, ktorý poukazoval na podozrenia, že finančná skupina Penta korumpovala politikov za druhej vlády Mikuláša Dzurindu z SDKÚ. "Nie som naivný, aby som si nemyslel, že nebudú pomerne veľké tlaky, aby trestné stíhanie neviedlo k zdarnému koncu,“ povedal vtedy Lipšic. Aj keď vyšetrovanie sa teraz blíži ku koncu, obvinený nie je nikto z hlavných aktérov kauzy. Polícia sa spisom Gorila zaoberala už aj pred jeho zverejnením, vyšetrovanie však išlo do stratena. Zaoberal sa ňou aj súčasný policajný prezident Tibor Gašpar, ktorý pred nástupom do funkcie šéfoval Úradu boja proti korupcii. Spis prechádzal aj rukami špeciálneho prokurátora Dušana Kováčika. Bývalý šéf prokuratúry Dobroslav Trnka v pokyne z apríla 2011 priamo naliehal, aby vyšetrovanie zastavili. Práve Trnka v čase, keď vznikal Lipšicov tím, oznámil, že na prokuratúre zriaďuje vlastný tím, ktorý by sa mal kauzou zaoberať. Napokon však ustúpil a prenechal vyšetrovanie polícii. Dozor nad ním prevzal Kováčik. Lipšicov špeciálny tím od začiatku prešiel viacerými zmenami. Najnovšie ho opúšťa samotný šéf skupiny Marek Gajdoš pre „prístup viacerých osôb majúcich vplyv na jeho prácu a nepriamo aj na výsledky“. Skupina bola najskôr súčasťou Úradu boja proti organizovanej kriminalite, ktorý riešil najzávažnejšie kauzy spájané najmä s podsvetím. Gajdoš tam pracoval v operatívnom odbore. Po organizačnej zmene v decembri 2012 sa úrad začlenil pod Národnú kriminálnu agentúru, kam patrí doteraz. Sídlo tímu je na Račianskej ulici v Bratislave, kde je aj policajné prezídium. V minulosti tam bola známa úradovňa komunistickej ŠtB. Na začiatku mal tím desať ľudí. Tvorili ho vyšetrovatelia a kriminalisti z Úradu boja proti organizovanej kriminalite, Úradu boja proti korupcii a inšpekcie ministerstva vnútra. Zástupcovia inšpekcie mali skúmať aj postupy policajtov, ktorí boli s kauzou Gorila spájaní. Ani v tomto smere vyšetrovanie nikam neviedlo. Krátko po zriadení tímu sa jeho šéf Gajdoš dostal do sporov s dozorujúcim prokurátorom. Kováčik si neskôr vyhradil právo zverejňovať informácie o kauze a výsledok je, že neposkytuje žiadne. Prokurátor zablokoval aj výsluchy údajného autora spisu Gorila Petra Holúbeka a premiéra Roberta Fica zo Smeru. Gorila Fica spomína ako jediného aktívneho politika, ktorý sa v odpočúvanom konšpiračnom byte v roku 2006 stretol so šéfom Penty Jaroslavom Haščákom. Časť Gorily hovorí aj čiernych peniazoch pre Smer. V januári 2013 oznámil odchod z tímu jeho garant Rudolf Cádra. Konkrétne dôvody vtedy nevysvetlil. V júni 2014 v rozhovore pre časopis Týždeň naznačil, že ho v podstate odstavili. "Po voľbách 2012 ma odvolali z funkcie zástupcu riaditeľa Úradu boja proti korupcii a preložili na odbor boja proti extrémizmu. Od tohto momentu už bola moja činnosť v tíme Gorila skôr symbolická," povedal. Po odchode z polície Cádra nastúpil do advokátskej kancelárie bývalej elitnej prokurátorky Evy Mišíkovej, ktorá teraz zastupuje aj Trnku. Tím Gorila má v súčasnosti osemnásť členov, je špeciálne vybavený vlastnými služobnými autami a technikou. "Celkovo bolo v tíme dosiaľ zaradených 30 policajtov podieľajúcich sa priamo na trestno-procesnom a operatívnom dokumentovaní," hovorí Marianna Paulíková z policajného prezídia. Rozkaz ministra vnútra, ktorým tím zriadil, už sedemkrát aktualizovali. Dopĺňajú ho podľa aktuálnych potrieb alebo keď niekto z členov skupiny odíde, preradia ho, prípadne preložia do iného policajného útvaru. Skupina Penta je menšinovým akcionárom spoločnosti Petit Press, vydavateľa denníka SME. Tento text ste mohli čítať vďaka tomu, že platíte za obsah. Vážime si to.


Marc Márquez ukončil sériu druhých miest a ovládol Veľkú cenu San Marína

MotoGP BRATISLAVA. Španiel Marc Márquez sa stal víťazom Veľkej ceny San Marína cestných motocyklov v najsilnejšej kubatúre MotoGP. Úradujúci majster sveta, jazdiaci na Honde, predviedol na okruhu Marca Simoncelliho výborný taktický výkon. Väčšinu pretekov sa držal za vedúcim Francúzom Fabiom Quartararom, ktorý ašpiroval na zisk prvého víťazstva v MotoGP. Napokon mu ho 26-ročný rodák z mesta Cervera nedoprial a v poslednom kole ho predbehol. Španiel ukončil sériu druhých miest z pretekov v Rakúsku a Veľkej Británii. Tretie miesto si v San Maríne vybojoval Maverick Viňales na Yamahe.Poradie po 13 pretekoch


Britský rukojemník Islamského štátu sa opäť objavil vo videu

Propagandistické video bolo nedávno nakrútené v irackom meste Mósul.

MÓSUL. Britský novinár John Cantlie sa objavil v novom propagandistickom videu extrémistickej organizácie Islamský štát (IS), ktoré bolo nedávno nakrútené v irackom meste Mósul. Informovali o tom irackí bezpečnostní činitelia. Na videu, ktoré bolo zverejnené v stredu, vyzerá bradatý Cantlie chudý, má na sebe ťažký tmavý kabát a čierne nohavice. Opisuje, ako spojenecké sily zbombardovali štyri či päť mostov ponad rieku Tigris a ako zničenie mostov poškodzuje obyvateľov mesta. Cantlie rozpráva aj o zbombardovaní vodovodného potrubia, ktoré zásobuje vodou obrovské časti Mósulu. Naposledy bolo možné vidieť Cantlieho živého v júli na propagandistickom videu Islamského štátu. Predstavitelia irackej bezpečnosti americkú spravodajskú televíziu CNN uviedli, že najnovšie video s Cantliem bolo zrejme nakrútené v ostatných dňoch. V tomto osemminútovom videu Cantlie stojí a rozpráva do kamery na západnej strane takzvaného "Starého mosta", úzkej stavby z oceľových nosníkov, a tvrdí, že je to posledný schodný most ponad rieku Tigris, ktorá rozdeľuje mesto. Štyri ďalšie mosty zneškodnili americké nálety na Deň vďakyvzdania. Cantlieho zajali v novembri 2012, keď robil reportáž v Sýrii. Na rozdiel od ostatných západných rukojemníkov, ktorých IS zabil, Cantlieho opakovane využívali ako sprostredkovateľa svojich odkazov na propagandistických videách. Cantlie zakaždým rozprával z pohľadu tejto militantnej organizácie. Iracké bezpečnostné sily od začiatku októbra bojujú o Mósul, druhé najväčšie iracké mesto, a snažia sa ho znovu dobyť od IS.


Ponuka sa zmení. Európania si budú môcť pochutnať na hmyze a riasach

Stravovacie návyky ľudí žijúcich v Európe sa menia.

BERLÍN. Pre gurmánov je to otázka pôžitku z jedla, pre ich autorov ide o záležitosť podnikania. V Nemecku dosiahol počet kuchynských receptov takmer 170-tisíc a každý rok sa zvyšuje o tisícky ďalších, teraz aj veľmi netradičných. Motto tohtoročného Zeleného týždňa (Grüne Woche) v Berlíne znie: "Ako chutí budúcnosť?" Organizátori každoročného januárového podujatia v Berlíne hľadajú od návštevníkov odpoveď na konzumáciu červíkov, chrobákov a cvrčkov. Najmä v Ázii sú už dlhšie obľúbenými jedlami. V nemeckých kuchyniach sa zatiaľ spracúvajú len zriedka. To by sa teraz mohlo zmeniť, predovšetkým v ponuke reštaurácií a supermarketov. Od začiatku tohto roku totiž začala platiť novela potravinovej smernice. Uľahčuje požívanie nových druhov potravín na báze hmyzu a rias. V Berlíne od piatka (19.1.) ponúkajú návštevníkom napríklad burger s hmyzom. Sú v ňom aj larvy chrobákov. Nie každému to chutí. Aj keď pečené červíky a fritované lúčne koníky bežne vidieť v televíznej relácii Džungľový tábor. Pre väčšinu ľudí v Nemecku to nie sú vhodné potraviny. Len jeden zo siedmich spolkových občanov je podľa prieskumu ústavu pre výskum verejnej mienky YouGov schopný rozhrýzť hmyz. Na takú otázku odpovedalo kladne len 14 % respondentov, prípadne pripustilo, že by sa na to odhodlali. Predseda nemeckého roľníckeho zväzu Joachim Rukwied pripustil, že sa stravovacie zvyky menia. Pre jeho klientelu nevidí v novom trende nijakú hrozbu. "Prirodzené jedlá prichádzajú z roľníckych dvorov," povedal. "Konkrétne ide o ovocie, zeleninu, ryby a mäso." Podľa Rukwieda na tom sa nič nezmenilo a nezmení. Podľa svetovej organizácie pre výživu FAO je okolo 1900 konzumovateľných druhov hmyzu. Pre dve miliardy ľudí na planéte už bývajú pomerne často na jedálnom lístku, ale aj na tanieri. Najobľúbenejšie sú chrobáky a za nimi nasledujú húsenice, osy, mravce, cvrčky, cikády, termity, vážky a muchy. Wilhelm Windisch, ktorý vedie na mníchovskej Technickej univerzite katedru výživy zvierat, na sprievodnom podujatí Zeleného týždňa v prednáške povedal, že hmyzom sa rast počtu obyvateľov planéty nebude dať zabezpečiť. Hmyz má dostatok výživných látok, akými sú proteíny, len v prípade, ak ich chovatelia kŕmia kvalitne. Vôbec to nemôže byť ináč ako u prasiat a hovädzieho dobytka. Podľa Windischa ak chovateľ kŕmi potravinárskym odpadom alebo exkrementmi, dosahuje rovnako nízku výživovú hodnotu aj u hospodárskych zvierat. Otázky zaťažovania životného prostredia, chorôb a bezpečnosti potravín sú pri hmyze rovnaké dôležité ako u veľkých zvierat.


Začína sa Pohoda, v okolí Trenčína budú zápchy

Do navigácie nenastavujte Letisko Trenčín.

TRENČÍN, BRATISLAVA. Každý rok sa na štyri dni môže letisko v Trenčíne zaradiť medzi dvadsať najväčších miest na Slovensku. Počet účastníkov festivalu Pohoda je porovnateľný s počtom obyvateľov miest ako Bardejov či Liptovský Mikuláš. Google Maps, Apple Mapy aj Waze vás pri zadaní cieľa "Letisko Trenčín" pošlú na nesprávnu stranu letiska - nie k parkovisku, ale ku vchodu pre tých, ktorí na festival prichádzajú verejnou dopravou. Najlepšie je preto nastaviť ako cieľ cesty obec Veľké Bierovce a odtiaľ sledovať prúd áut, respektíve značenie a pokyny organizátorov. Odporúčame použiť navigáciu Waze pre smartfóny, ktorá potrebuje mobilný internet, ale optimálnu trasu volí podľa aktuálnej dopravnej situácie. Otvorenie parkoviska na Pohode: 12:00 Otvorenie brán festivalu: 14:00 Tých približne tridsaťtisíc fanúšikov na miesto prichádza v relatívne krátkom čase, väčšina z nich vo štvrtok poobede. Vodiči by sa preto mali pripraviť na hustú premávku v okolí Trenčína. "Na organizácii dopravy sa oproti minulým rokom nič nemení," vysvetľuje Pavol Kudlička, hovorca Krajského riaditeľstva Policajného zboru v Trenčíne. "Autá na letisko prichádzajú tak ako vždy cez obec Veľké Bierovce." Autám prichádzajúcim v smere od Bratislavy odporúča Kudlička ísť po diaľnici a využiť prvý zjazd na Trenčín - juh, čiže križovatku Chocholná. "Žiadame vodičov o disciplinovanosť, trpezlivosť a rešpektovanie dopravných predpisov a pokynov policajtov. Policajné hliadky budú riadiť dopravu po areál festivalu, parkovisko si už riadia a strážia organizátori," dodáva Kudlička.   Plná nádrž. Pri príjazde na festival a odchode z neho vás čakajú hodiny pomalého posúvania sa v zápche. Radšej neriskujte a pred príchodom na letisko dotankujte, aby sa vám benzín či nafta neminuli pri posúvaní v zápche. Štartovacie káble. Spíte na festivale v aute alebo zabúdate zhasnúť svetlá? Pobaľte si štartovacie káble, aby ste mohli z Pohody odísť aj keď zistíte, že máte vybitú baterku. Prípadne s nimi môžete poskytnúť pomoc niekomu inému. Alkoholtester. V nedeľu vykonáva polícia pri odchode z parkoviska kontrolu alkoholu u vodičov. Je preto dobré sa ešte pred odjazdom presvedčiť o tom, že nemáte žiaden alkohol v krvi a môžete šoférovať. Dofúkané rezervné koleso. Dúfame, že hromadné prepichovanie pneumatík z roku 2015 sa nezopakuje. Napriek tomu odporúčame skontrolovať rezervné koleso (dofúkať ho na predpísaný tlak) a presvedčiť sa aj, či máte všetko potrebné náradie na výmenu defektu.


Niektoré členské štáty eurozóny by podľa Lagardeovej mali zvýšiť výdavky

BRUSEL. Krajiny eurozóny by mali vynaložiť viac financií na opatrenia, ktoré pomáhajú ekonomickému rastu, ak to môžu urobiť bez porušenia pravidiel EÚ v oblasti rozpočtu. Povedala to v stredu v Európskom parlamente Christine Lagardeová, nominantka na post šéfky Európskej centrálnej banky (ECB), ktorá má nahradiť Maria Draghiho. Veľa priestoru neexistuje, ale je tu priestor, ktorý by sa v rámci fiškálnej politiky mohol využiť na podporu ekonomiky prostredníctvom výdavkov na také veci, ako je širšie pokrytie vysokorýchlostným internetom, uviedla. Krajiny eurozóny sú viazané pravidlami, ktorých cieľom je obmedziť veľkosť ich deficitov, napríklad Nemecko však vykazuje rozpočtové prebytky.Lagardeová zároveň obraňovala politiku ECB, a to rekordne nízke úroky a mimoriadné stimulačné opatrenia, ktoré banka uplatnila po vypuknutí dlhovej krízy eurozóny. Nominantka na post šéfky ECB súhlasí s tým, že "veľmi voľná menová politika je nutná počas dlhšieho obdobia". Zároveň obraňovala nové nástroje centrálnej banky, ako sú nákupy dlhopisov a negatívne úrokové sadzby, pretože podľa jej slov od roku 2013 pomohli vytvoriť 11 miliónov nových pracovných miest.


Pri požiari v hoteli v Naí Dillí zahynulo najmenej sedemnásť ľudí

NAÍ DILLÍ. Najmenej sedemnásť ľudí zahynulo v utorok pri požiari v hoteli v Naí Dillí. Ide o najnovšie nešťastie, ktoré vyvoláva znepokojenie nad požiarnou bezpečnosťou v Indii, uviedla agentúra AFP. Oheň zachvátil trojposchodový Hotel Arpit Palace pred svitaním. Hotel sa nachádza v preľudnenej centrálnej časti Naí Dillí. Podľa úradov je medzi obeťami žena a dieťa. Štyria ľudia sú zranení. Miestne médiá informovali, že žena a dieťa prišli o život, keď sa snažili uniknúť pred plameňmi a dymom skokom z okna. Požiar sa už podarilo dostať pod kontrolu, pričom hasiči zachránili 35 ľudí. Príčina vzniku požiaru sa vyšetruje. Náhodné požiare sú v bežné v celej Indii v dôsledku nedostatočných bezpečnostných štandardov a nedodržiavaniu predpisov. V decembri minulého roka zahynulo šesť ľudí, keď požiar zachvátil nemocnicu v Bombaji. V roku 2017 zahynulo taktiež v Bombaji 14 ľudí pri požiari v populárnej reštaurácii.


Koalícia expresne prijala zmeny k fungovaniu strán. Hlasy pridali kotlebovci aj kollárovci

Zmeny schválili zo dňa na deň, osem mesiacov pred voľbami.

BRATISLAVA. Len jeden deň a niekoľko hodín trvalo, kým koalícia s poslancami extrémistickej ĽSNS a Sme rodina zmenila pravidlá financovania politických strán. Dosah môžu mať najmä na nové politické strany, ktoré nemôžu na rozdiel od parlamentných rátať s miliónmi eur od štátu. Koalícia pred blížiacimi sa voľbami presadila, aby sa obmedzili iné príjmy strán a zmenila aj podmienky kampane. Strany po novom budú môcť získať len 3,5 milióna eur z darov, úverov či pôžičiek. Ide o sumu na celé štvorročné volebné obdobie. Limit stanovila aj pre ročný príspevok od členov strán. Rátať už nemôžu ani s peniazmi od tzv. "tretích strán". Ide o ľudí, firmy, ale aj politické strany, ktoré mohli kandidátovi či strane poslať až stotisíc eur. Parlamentným stranám posiela štát peniaze za ich výsledok vo voľbách.Opozičné strany aj odborníci však najviac kritizovali spôsob, akým zmeny koalícia pretlačila. Bežne trvá aj niekoľko mesiacov, kým návrh prejde schvaľovacím procesom a poslanci ho definitívne schvália. Tentoraz koalícia po prvý raz návrh ukázala v stredu ráno. Do štvrtkového obeda stihli v skrátenom konaní poslanci novelu prerokovať vo výboroch, trikrát v pléne a aj ju schváliť. "Toto nie je demokratická politická kultúra, aby sa takéto zložité veci menili za pár hodín,“ hovorí šéf mimovládnej organizácie Transparency International Slovensko Gabriel Šípoš. Zmeny prichádzajú len osem mesiacov pred voľbami, a budú platiť okamžite, ako novelu zverejnia v zbierke zákonov. Koalícia ani poriadne nezdôvodnila, prečo prijímala zmeny v takom chvate. Argumentovala tým, že vo voľbách nemá ísť o peniaze, ale o programy, a že je potrebná slobodná politická súťaž. Napríklad podľa podpredsedníčky SNS Gabriely Matečnej sa prijatím novely „odstráni stav, ktorý umožňuje negatívny zásah do základných ľudských práv a slobôd". Aký, nespresnila. Predseda SNS Andrej Danko zas vraví, že konali rýchlo, lebo našli pre návrh širšiu podporu. Podporili ho aj ĽSNS a Sme rodina. Strop pre príjmy strany z darov, pôžičiek či úverov, 3,5 milióna eur, je približne taká suma, ktorú dostane strana od štátu, ak ju v parlamentných voľbách podporí päť percent voličov. Rátať sa do nej budú aj členské príspevky. Parlamentné strany a strany, ktoré získali vo voľbách aspoň trojpercentnú podporu, majú aj nárok na príspevky od štátu. Tie sa do sumy 3,5 milióna nerátajú. Najsilnejšiemu Smeru napríklad štát podľa výsledkov posledných parlamentných volieb pošle dohromady 16,7 milióna eur. SNS zas dostane na toto volebné obdobie 5,4 milióna eur a Most-Híd 4,04 milióna eur. Nové strany ako Spolu, Progresívne Slovensko či vznikajúca strana Za ľudí Andreja Kisku k týmto peniazom prístup nemajú, lebo v predošlých parlamentných voľbách nekandidovali. "Je to pre nové strany obmedzujúce a do istej miery diskriminačné. Nedá sa však povedať, že suma 3,5 milióna je príliš nízka," tvrdí Šípoš. Príjmy sa okrem toho stranám začnú rátať až od momentu, keď budú zmeny platiť v praxi, na nasledujúce voľby preto podľa Šípoša zmena až taký vplyv nebude mať.Po novom tiež strana nebude môcť od svojho člena za jeden rok prijať príspevok vyšší ako 10 000 eur. Zakladatelia strán Spolu a PS už prispeli vyššími sumami. PS aj Spolu však vravia, že ich nové zmeny neovplyvnia. "My nemíňame tak veľa peňazí. U nás to robí veľa dobrovoľníkov. To, čo chceli urobiť za 24 hodín a obmedziť ich, sa im nepodarilo," hovorí predseda PS Michal Truban. Vo výročnej správe za rok 2018 napríklad strana PS priznala príjmy viac ako 503-tisíc eur. Tzv. "tretie strany" by už kandidátom či stranám nemali v kampani posielať peniaze. Napríklad prezidentka Zuzana Čaputová získala od tretích strán, vrátane predsedu PS Michala Trubana, dohromady 148-tisíc eur. Jej protikandidát Maroš Šefčovič zo Smeru zas 190-tisíc. Zákaz peňazí od tretích strán bude mať podľa Šípoša v praxi horšie dôsledky ako limity. Hrozí, že tretie strany vytlačí do šedej zóny a štát či verejnosť o nich stratia aj tie informácie, ktoré doteraz mali. "Anti-kampane tu boli aj pred súčasným zákonom – zrušením regulácie tretích strán sa pre ne opäť otvoria brány," hovorí Šípoš. Opozičný poslanec Ondrej Dostál z klubu SaS nazval prijaté strany "Lex Kiska" - proti strane, ktorá ešte nevznikla. Andrej Kiska zmeny kritizoval a prirovnával k praktikám bývalého premiéra Vladimíra Mečiara z HZDS, ale ohlásil, že jeho strana podmienky splní. Novelu podporilo 94 poslancov, 36 bolo proti. "Nikto si nemôže priniesť kamoša z Ameriky alebo z Ruska a urobiť si kampaň, ktoré si nemôžu dovoliť ostatné politické strany," hovorí Boris Kollár zo Sme rodina, ktorá koalíciu podporila. Predložené zmeny podporil aj Most-Híd a súhlasil s nimi aj predseda Béla Bugár. Podľa posledného prieskumu by sa koaličná strana do parlamentu nedostala. „Nie peniaze aby súťažili vo voľbách, ale program a tváre,“ obhajoval zmeny v parlamente Bugár. „Chceme férovú suťaž, nič viac, nič menej.“Zmeny dostane na podpis prezidentka Zuzana Čaputová, ktorá ich môže oddialiť. Vo štvrtok nepovedala, či tak urobí. Ani jej sa nepáčilo expresne rýchle schvaľovanie. "Viem, že sú tam niektoré ustanovenia, ktoré môžu vyvolávať polemiku."


STĹPČEK PETRA SCHUTZAFestival predvolebného populizmu nemá hranicu

Zvýšením príspevku od bánk zabíja Fico hneď dve muchy.

Ako pri drvivej väčšine nápadov Smeru a koalície (a všetkých Andreja Danka), aj pri zvýšení bankového odvodu má pravdu oponent, keď bude hovoriť o antisystémovej „habaďúre“ navrhovateľov, ktorým v honbe za vlastným prežitím v politike nie je dosť drahá ani budúcnosť Slovenska. Odborná debata o odvode, ktorý zaviedla Radičovej vláda v situácii neporovnateľnej s dneškom, je iste legitímna. Ale aj zbytočná, keďže celkom spoľahlivo sa dá anticipovať známa formula, že „deväť z desiatich analytikov... “ sa bude chytať za hlavu. Festival predvolebného populizmu nemá hranicu, zvýšením príspevku od bánk zabíja Fico hneď dve muchy: hucká voličstvo na zlých bankárov a zradnú opozíciu, ktorá ich podporuje (keďže bude proti), a zvyšuje o 150 miliónov rozpočtový „vankúš“ na superpopulistické rozdávanie. Hanba a fuj.


Spadli do rokliny. Nehodu nákladiaku na Filipínach neprežilo 19 ľudí

MANILA. Devätnásť ľudí zahynulo vo štvrtok na severe Filipín, keď sa nákladné auto, ktorým cestovali, zrútilo do rokliny. Ďalších 22 osôb utrpelo pri nehode zranenia. Informovala o tom v piatok agentúra DPA s odvolaním sa na vyhlásenie miestnej polície. K nehode došlo na horskej ceste pri meste Conner v provincii Apayao, približne 357 kilometrov severne od filipínskej metropoly Manila. Podľa polície nákladnému autu, na ktorom sa viezlo viac ako 40 ľudí, zlyhali brzdy. Vozidlo zišlo z cesty a zrútilo sa do hlbokej rokliny, kde sa prevrátilo. Za množstvo nehôd, ku ktorým dochádza na cestách ostrovného východoázijského štátu Filipíny, môže zlý technický stav vozidiel, ako aj nedodržiavanie bezpečnostných predpisov a nedbalosť zo strany vodičov.


Wenger: Môj vzťah s Mourinhom? Dodržím rituál a podám si s ním ruku

V sobotňajšom šlágri Premier League nastúpil londýnsky Arsenal na ihrisku Manchestru United.

LONDÝN. Čílsky futbalista Alexis Sánchez je pripravený naskočiť do sobotňajšieho šlágra Premier League, v ktorom sa Arsenal Londýn predstaví na pôde Manchestru United. Na štvrtkovej tlačovej konferencii to prezradil tréner Arsene Wenger. Skúsený kouč upozornil, že jeho tím si pri absencii Zlatana Ibrahimoviča musí dať pozor predovšetkým na Marcusa Rashforda. Sánchez nastúpil už na uplynulý kvalifikačný duel o postup na majstrovstvá sveta 2018 a dvomi gólmi do siete Uruguaju prispel k cennému triumfu Čile v pomere 3:1. Wenger síce nesúhlasil s jeho štartom v stretnutí, no realizačný tím čílskej reprezentácie si urobil po svojom a riskantný ťah so zaradením Sáncheza do zostavy po svalovom zranení sa mu vyplatil. Jeden z ofenzívnych lídrov Arsenalu po stretnutí do Londýna odkázal, že pred duelom s Manchestrom United je v dobrej forme. "Ešte dvadsaťštyri hodín pred týmto zápasom sme nevedeli, či nastúpi. Nakoniec sa rozhodli, že ho postavia. Potom nám Sánchez napísal, že je v ideálnej forme, išiel dole až po 84 minútach hry. Na potvrdenie si musíme počkať do sobotňajšieho rána, keď ho tu uvidíme," povedal pred zápasom Wenger. Hlavnému trénerovi Arsenalu budú chýbať zranení Hector Bellerin aj Santi Cazorla. Návrat prvého menovaného sa dá očakávať až vo vianočnom období. "Hector nám bude chýbať približne štyri týždne. Zranil sa asi desať sekúnd pred koncom zápasu s Tottenhamom. Santi je stále mimo hry. Ešte sa nevrátil do tréningového procesu. Neviem, kedy sa tak stane," dodal Wenger. Novinári sa na tlačovej konferencii opýtali aj na jeho vzťah s Josem Mourinhom, s ktorým sa počas dlhoročného pôsobenia na Ostrovoch dostal neraz do ostrého konfliktu. Wenger sa zachoval pragmaticky a odvetil: "Nemyslím si, že by som vám mal opisovať náš vzťah. Každý bojuje za svoj tím. Nehrám len proti nemu ako manažérovi, hrám proti celému jeho tímu. To treba pochopiť. Môžem vám prezradiť len to, že dodržím rituál a podám si s ním ruku. V Premier League sú rituály dôležité," povedal Francúz. Manchestru United bude v sobotu popoludní chýbať kanonier Zlatan Ibrahimovič pre trest za žlté karty. Wenger sa k jeho absencii priamo nevyjadril, zdôraznil len, že v tíme je aj iný ofenzívny hráč, ktorý strelil pri svojej ligovej premiére Arsenalu dva góly. Zariadil triumf United v pomere 3:2. "Nezabúdajme na minulú sezónu, pretože chlapec, ktorý nás vtedy zničil, sa volá Marcus Rashford," uviedol Wenger.


Bezpečnostná rada OSN vyzýva na zastavenie násilia v Donbase

NEW YORK. Bezpečnostná rada OSN vyjadrila "vážne znepokojenie" nad "nebezpečným zhoršovaním sa situácie" na východe Ukrajiny a vyzvala na zastavenie násilia. Rada zároveň vyjadrila "plnú podporu" suverenite a územnej celistvosti Ukrajiny, pričom vyhlásila, že nová vlna nepokojov má "kruté dôsledky pre miestne civilné obyvateľstvo. BR OSN vyzvala na "okamžitý návrat k režimu prímeria", informovala v stredu rozhlasová stanica Slobodná Európa (RFE/RL). Zastúpenie v BR OSN má Rusko a v súčasnosti aj Ukrajina, ktorá je rotujúcim členom. Rusko v minulosti opakovane blokovalo návrhy vyhlásení predložené Ukrajinou, tentoraz však Moskva nevzniesla žiadnu námietku. Bezpečnostná rada bude opäť rokovať o riešení ukrajinskej otázky počas stredy. Ukrajina a Rusko sa navzájom obviňujú z eskalácie bojov, ktoré si v posledných dňoch vyžiadali najvyšší počet mŕtvych za viacero týždňov. Situácia viedla tiež k prerušeniu dodávok elektrickej energie a vody pre tisíce obyvateľov žijúcich v blízkosti frontovej línie. Agentúra AP píše aj použití rakiet Grad. Ukrajinský vyslanec pri OSN Volodymyr Jelčenko po schôdzi BR OSN obvinil "Rusko a jeho prostredníkov" z páchania "vojnových zločinov". Jelčenko sa ešte predtým stretol aj s novou americkou vyslankyňou pri OSN Nikki Haleyovou, ktorá ho znovu ubezpečila o podpore USA pre ukrajinskú suverenitu a územnú celistvosť.


Penzisti v Belehrade demonštrovali za vyššie dôchodky

BELEHRAD. Stovky srbských dôchodcov pochodovali centrom Belehradu za zvýšenie penzií, ktoré im znížili v rámci úsporných opatrení schválených v spolupráci s Medzinárodným menovým fondom. Dôchodcovia sa zišli vo štvrtok na hlavnom námestí s transparentami s nápismi ako "Prestaňte klamať!" či "Zlodejom sa darí dobre, ale čo my?". Srbská vláda zredukovala dôchodky ako súčasť balíka určeného na zníženie verejných výdavkov. Týmto krokom sa snaží stabilizovať ekonomiku a prilákať do krajiny zahraničných investorov. Štátni predstavitelia nedávno sľúbili, že umožnia zvýšenie dôchodkov, penzisti ale trvajú na tom, že to nepostačuje, pričom predchádzajúce škrty boli podľa nich v rozpore so zákonom.


Kolín nečakane vypadol v Nemeckom pohári, vyradil ho štvrtoligista

Do osemfinále súťaže sa prebojoval aj Hoffenheim.

BERLÍN. Futbalisti bundesligového 1. FC Kolín vypadli už v 2. kole Nemeckého pohára. V utorok nečakane prehrali na ihrisku štvrtoligového Saarbrückenu 2:3. Obhajca trofeje Bayern Mníchov sa dlho trápil vonku s druholigovým VfL Bochum. Domáci viedli od 36. minúty po vlastnom góle Alphonsa Daviesa a favorit otočil skóre až v záverečnej desaťminútovkre. Najskôr v 83. minúte vyrovnal Serge Gnabry a po červenej karte pre domáceho Armela Bellu-Kotchapa rozhodol o víťazstve 2:1 pre Bayern v 89. minúte striedajúci Thomas Müller. Do osemfinále súťaže sa prebojovali aj Hoffenheim, ktorý vyhral na pôde treťoligového Duisburgu 2:0 a Union Berlín po triumfe v súboji dvoch bundesligistov na trávniku Freiburgu 3:1. Z klubov najvyššej súťaže ich doplnili Leverkusen vďaka výhre nad Paderbornom 1:0 a Schalke, ktoré uspelo na ihrisku druholigovej Arminie Bielefeld 3:2.


USA sa zapojili do bojov v Helmande, podnikajú nálety na Taliban

KÁBUL. Spojené štáty sa zapojili sériou náletov do prudkých bojov v juhoafganskej provincii Helmand, ktorú sa už niekoľko mesiacov snaží získať pod svoju kontrolu radikálne islamistické hnutie Taliban. Hovorca síl USA a NATO v Afganistane Charles Cleveland informoval v stredu o "približne 15 leteckých útokoch v priebehu 48 hodín". Časti Helmandu, ktoré v súčasnosti ovláda Taliban, môžu tvoriť až 80 percent rozlohy tejto provincie. Pred dvoma dňami začali bojovníci tohto hnutia mohutný útok na centrum okresu Sangín, pričom okrem iného vykopali tunel pod jedným z armádnych stanovíšť a odpálili v ňom bombu. Hovorca 215. zboru afganskej armády Mohammad Rasúl Zazaj informoval, že popri uvedených bojoch sa odohralo ďalších osem samovražedných útokov. Hovorcovia provinčného guvernéra a polície, ktorí sú známi zľahčovaním bezpečnostnej situácie, hlásili troch usmrtených vojakov a policajtov, nemenovaný kmeňový staršina zo Sangínu však počet mŕtvych odhadol na 64. Vysoké straty podľa neho utrpel aj Taliban. Aktuálny stav bojov v Helmande je nejasný, americké i afganské sily však tvrdia, že sa podarilo poraziť bojovníkov Talibanu, ktorí predtým obsadili mnohé stanovištia a dôležité budovy. Kmeňový predstaviteľ zo Sangínu na druhej strane tvrdí, že tamojšie vládne budovy sú stále v rukách Talibanu.


Pri gréckom ostrove prebehla záchranná akcia, plavidlo s migrantmi bezpečne dorazilo

Na palube by sa malo nachádzať približne 40 ľudí.

ATÉNY. Drevená plachetnica so 49 migrantmi na palube v utorok v poriadku dorazila na grécky ostrov Samos v sprievode plavidiel gréckej pobrežnej stráže a agentúry na ochranu vonkajších hraníc Európskej únie Frontex. Informovala o tom grécka pobrežná stráž. Plachetnica sa priplavila do prístavu Karlovassi na Samose po tom, ako ju pobrežná stráž a agentúra Frontex lokalizovali pri severnom pobreží ostrova. Pátracia a záchranná operácia sa začala už skôr, keď pasažier plachetnice zatelefonoval záchranným službám a žiadal o pomoc. Do akcie sa zapojil vrtuľník a loď Frontexu a tiež plavidlo gréckej pobrežnej stráže. Štátna príslušnosť migrantov na palube nebola zatiaľ zverejnená, uviedla agentúra AP. Krátka, ale často nebezpečná plavba z tureckého pobrežia na neďaleké grécke ostrovy je medzi utečencami a migrantmi preferovaným spôsobom, ako sa dostať do EÚ. Využilo ju už vyše milióna týchto ľudí dúfajúcich v lepší život v únii. Dohoda EÚ s Tureckom dosiahnutá v marci a zatvorenie hraníc balkánskych štátov však výrazne znížili prúd migrantov a utečencov. Grécke úrady uviedli, že za posledných 24 hodín, teda od skorého pondelkového rána do utorňajšieho skorého rána, pricestovalo z tureckého pobrežia na grécke ostrovy 183 ľudí. Vlani ich prišli každý deň tisíce.


Babiš a Pellegrini otvorili v Brne festival Re:publika

BRNO. Český premiér v demisii Andrej Babiš sa v sobotu napoludnie v Brne zúčastnil so svojím slovenským kolegom Petrom Pellegrinim na slávnostnom otvorení trojtýždňového festivalu Re:publika, ktorý pripomína 100 rokov od vzniku Československa. Informoval o tom spravodajský portál Českej televízie. Festival Re:publika otvorili na Brnianskom výstavisku premiéri s dvojníkom prvého československého prezidenta Tomáša Garrigua Masaryka. Vystúpila hudba Armády ČR so súborom Ondráš, defilovalo 400 hasičských práporčíkov a prítomní si vypočuli hymny oboch krajín. Festival predstavuje 100 rokov československého dizajnu a umenia. Usporiadatelia očakávajú, že nasledujúce tri týždne si prídu exponáty pozrieť státisíce ľudí. Jedným z hlavných lákadiel festivalu je Slovanská epopeja maliara Alfonsa Muchu. Rozpočet festivalu dosiahol 128 miliónov českých korún (približne 4,97 milióna eur). Expozície a programy sú zdarma. Výnimkou je výstava deviatich plátien Muchovej Slovanskej epopeje a spoplatnené sú aj jednotlivé predstavenia prehliadky stredoeurópskych baletných súborov. Táto prehliadka je jednou z najväčších, aké sa v Česku dosiaľ uskutočnili. Na bezpečnosť dohliada zvýšený počet mestských strážnikov, dodal spravodajský portál ČT. Pellegrini aj Babiš pred slávnostným otvorením festivalu debatovali s moderátorom ČT Danielom Takáčom o vzniku Česloslovenska v roku 1918, o vzájomných vzťahoch či Európskej únii. Obaja lídri sa vyjadrili, že vznik spoločnej Československej republiky pokladajú jednoznačne za pozitívnu udalosť. "V roku 1918 sme po tisícročnom útlaku mohli vyjadriť svoje právo na sebaurčenie," povedal slovenský premiér Pellegrini. Babiš pripomenul, že Československo si nezávislosť vtedy vybojovalo a mohlo vzniknúť aj vďaka 50.000 legionárom. Za rovnako pozitívne pokladajú obaja politici aj rozdelenie spoločného štátu na začiatku roka 1993. Pellegrini povedal, že "tých 25 rokov, keď si Česko a Slovensko žijú vlastné príbehy, nás ešte ďalej zblížilo". Podľa Pellegriniho môže byť proces delenia štátu vzorom pre celý svet. Babiš dodal, že neusporiadať vtedy referendum o rozdelení bolo dobré rozhodnutie. "Pri referende by asi Česi hlasovali za spoločný štát a Slováci proti. To by prinieslo problémy," doplnil Babiš.


ŠPECIÁLNE DOBRÉ RÁNOAnglický futbal sa vyrovnáva s témou zneužívania

Kľúčovú postavu škandálu odsúdili tento mesiac.

Anglickým futbalom už dlho otriasa škandál so zneužívaním mladých hráčov, často aj detí. Páchateľov sú desiatky a obetí stovky. Padajú dlhoročné tresty a jedna z kľúčových postáv celého škandálu bola odsúdená len tento mesiac. Čo sa vlastne stalo, ako je to možné? Kto za to môže a čo z toho vyplýva pre nás? Odpovede na tieto otázky budeme hľadať špeciálnom športovom podcaste, ktorým vás budú sprevádzať Marián Psár a Samo Marec. Podcast Dobré ráno vzniká vďaka práci našich kolegov, reportérov a editorov v denníku SME. Ak chcete podporiť hľadanie faktov a pravdy, najľahšie to urobíte kúpou predplatného SME na sme.sk/podcast. Všetky podcasty SME nájdete na linku podcasty.sme.sk. SME každý pracovný deň ráno vydáva denný spravodajský podcast Dobré ráno, ktorý ponúka prehľad najdôležitejších správ dňa. Zoom je týždenný vedecký podcast denníka SME a Rádia_FM. Každý týždeň správy zo sveta vedy, vedeckých osobností a ďalších objavov. Klik je týždenný podcast, komentovaný prehľad technologických správ, o udalostiach, ktoré sa udiali vo svete IT, médií a sociálnych sietí. Vychádza každú sobotu. Index je týždenný podcast denníka SME o ekonomike a podnikaní na Slovensku a vo svete. Prehľad dôležitých správ a zaujímavé rozhovory s podnikateľmi, analytikmi a ďalšími hosťami. Vychádza každý štvrtok Podcast Tech_FM, ktorý vzniká v spolupráci s Rádio_FM, sa venuje dvom vedeckým alebo technologickým správam týždňa. Podcast Dejiny vzniká v spolupráci s magazínom Historická revue. Moderuje ho Jaro Valent a vychádza každú nedeľu. Všesvet je cestovateľský podcast, ktorý moderujú Naďa Hubočan a Tina Hamárová. Vychádza každý utorok. Pozeráme Game of Thrones je špeciálny podcast denníka SME, ktorý sprevádzal poslednú sériu seriálu Game of Thrones (Hra o Tróny). Vychádza každý pondelok.  Medzi nami je týždenný podcast zameraný na ženské a lifestylové témy nielen pre ženy. Nový diel si môžete vypočuť vždy v utorok.  Diskutovať o podcastoch môžete s nami vo facebookovej skupine: Podcastový klub denníka SME. Nových členov schvaľujeme zvyčajne pár minút po prihlásení. Ak máte záujem o reklamný spot v podcastoch alebo inú spoluprácu, napíšte nám na podcasty@ sme.sk, pošleme vám cenovú ponuku.


Kozmopolitné mesto na Váhu. S ostrovom aj oblátkami (podcast)

Walesan Mike Valek žije s rodinou v Piešťanoch štyri roky.

V Cardiffe sa zaľúbil do Slovenky a v roku 2006 ho prvýkrát vzala na Slovensko. Do rodných Piešťan. Bola zima. O niekoľko rokov neskôr opustili Britské ostrovy a usadili sa v meste na Váhu natrvalo. Walesan Mike Valek je ďalším hosťom anglického podcastu Spectacular Slovakia, v ktorom rozpráva o živote v kúpeľnom meste na Slovensku. Piešťany považuje za kozmopolitné mesto. V lete sem vo veľkom prichádzajú návštevníci z arabských krajín, bez ktorých by už Piešťany neboli tým, čím sa stali v posledných desaťročiach. Medzinárodná komunita tu však funguje aj bez nich. Piešťany sú tiež mestom bicyklov, oblátok a vodných športov. Kam by však Mike, domáci z cudziny, vzal zahraničných turistov? Dozviete sa v najnovšej epizóde podcastu.   Spectacular Slovakia je podcast s tipmi pre cestovateľov, ktorý pripravuje redakcia The Slovak Spectator ako jeden zo svojich cestovateľských produktov.               Predplatitelia The Slovak Spectator dostávajú podcast každý štvrtok priamo do svojho inboxu.


Šéf rozpočtovej rady reaguje na Danka: Vláda nečerpá ani to, čo má

Vláda podľa Šramka nedokáže efektívne investovať.

BRATISLAVA. Vláda nevie efektívne čerpať na investície ani zdroje, ktoré má momentálne k dispozícii. Tvrdí to predseda Rady pre rozpočtovú zodpovednosť (RRZ) Ivan Šramko v reakcii na štvrtkové vyjadrenia predsedu SNS Andrej Danka v rádiu Expres. Ten vyhlásil, že dlhová brzda je "blbosť", ústavný zákon o rozpočtovej zodpovednosti by zrušil a Slovensko by malo zvýšiť verejný dlh a požičať si 5 až 7 miliárd eur na investície do infraštruktúry. Vyrovnaný rozpočet podľa Danka nie je žiaden "fetiš". Šéfovi národniarov pritom Šramko pripomína v tejto súvislosti aj ich vlastný volebný program do posledných parlamentných volieb v roku 2016, s ktorým sa dostali do vlády. Podľa neho bol totiž krátkodobou prioritou SNS vyrovnaný rozpočet, dlhodobou dokonca prebytkový rozpočet a následné znižovanie štátneho dlhu. Podľa analytikov sú Dankove úvahy problematické a rovnako hovoria skôr o problémoch s realizáciou projektov na Slovensku, ako s peniazmi. Ministerstvo financií reagovalo iba stručnou poznámkou o rešpektovaní zákonov. "Ministerstvo financií SR sa riadi ústavným zákonom o rozpočtovej zodpovednosti a zákonom o rozpočtových pravidlách. To je všetko čo k týmto vyjadreniam môžeme povedať," uviedol pre agentúru SITA tlačový odbor rezortu financií. Podľa Šramka sa pritom v súčasnosti ukazuje, že vláda nedokáže dostatočne efektívne využívať existujúce zdroje na investície, keď v posledných dvoch rokoch čerpala len približne 50 % toho, čo si na daný rok narozpočtovala. "Ku koncu roka 2018 tak evidovala nevyčerpaných 1,1 miliardy eur, čo zlepšovalo hospodárenie vlády v minulých rokoch," uviedol pre agentúru SITA šéf rozpočtovej rady. Prípadné navýšenie výdavkov o sedem miliárd eur by bez iných kompenzačných opatrení zvýšilo hrubý dlh Slovenska približne o 6 % hrubého domáceho produktu. Dlh by sa tým v roku 2022 mohol pohybovať na úrovniach tretieho sankčného pásma dlhovej brzdy, s ktorým podľa Šramka nie sú spojené zásadné sankcie. Samotná dlhová brzda tak podľa neho vládu v takomto správaní úplne nelimituje, problémy by sme však mohli mať v Bruseli. "Okrem národných pravidiel však musí Slovensko ako člen eurozóny dodržiavať aj európske pravidlá rozpočtovej disciplíny, kde podľa nedávneho hodnotenia Slovensko neplnilo stanovené pravidlá a procedúre zo strany Komisie sa vyhlo najmä vďaka deklarovaniu dodržania rozpočtového cieľa na rok 2020," dodal Šramko. Potvrdil to aj šéf inštitútu INEKO Peter Goliaš. Podľa neho jednorazové navýšenie výdavkov v objeme 5 až 7 % hrubého domáceho produktu nie je reálne práve pre záväzky týkajúce sa stabilizácie verejných financií, ktoré vyplývajú z národných pravidiel aj z dokumentov Európskej únie. "Ide napríklad o zákon o rozpočtovej zodpovednosti, ktorý určuje sankcie za prekročenie rôznych pásiem verejného dlhu, zákon o rozpočtových pravidlách verejnej správy upravujúci záväzky smerovania k vyrovnanému rozpočtu alebo Pakt stability a rastu," uviedol pre agentúru SITA. Druhým problémom týchto úvah je podľa neho fakt, že momentálne v takomto objeme ani nie sú na Slovensku pripravené projekty. Podobne to vidí aj analytik inštitútu INESS Radovan Ďurana, podľa ktorého treba myšlienku skokového navýšenia výdavkov o miliardy eur zastaviť už v zárodku. "Argumentov je mnoho," tvrdí. Jedným z nich je aj fakt, že Slovensko má väčší problém s prípravou a realizáciou výstavby, ako s nedostatkom zdrojov. "Ani oblievanie peniazmi nevyrieši slovenské problémy typu Strečno, ktoré sú dôsledkom nezodpovedného obstarávania," uviedol Ďurana. Výrazný nárast zdrojov a ich investovanie napríklad do výstavby diaľnic by podľa neho taktiež nepomohlo ekonomike tak, ako by sa mohlo na prvý pohľad zdať. Znamenalo by to totiž nevyhnutnosť zahraničných dodávateľov, čím by sa síce podporil hrubý domáci produkt Slovenska, ale mzdy a zisk by nakoniec odišli do zahraničia. Pripomína tiež, že úroky z týchto pôžičiek treba splácať. "K trvalému hospodárskemu rastu sa nedá prepracovať dočasnými veľkolepými investíciami ale poctivým vytváraním podmienok pre podnikanie. Rekreačné poukazy, príplatky, nové dane, sú všetko nástroje, ktoré rastu skôr bránia," tvrdí Ďurana. Ďalšie zadlžovanie by pritom podľa analytika INESS-u zhoršilo dlhodobú pozíciu slovenských verejných financií, ktoré čelia problémom spojeným so starnutím obyvateľstva. "Namiesto nezodpovedného zadlžovania potrebujeme vyrovnaný rozpočet a znižovanie dlhu, aby tým vznikol vankúš na horšie časy," dodal. Čo sa týka samotnej dlhovej brzdy, tá má formu ústavného zákona, takže sa na nej zhodlo celé politické spektrum, pripomína predseda rozpočtovej rady Ivan Šramko. Zmena ústavného zákona o rozpočtovej zodpovednosti bola často otváraná aj v minulosti, zatiaľ sa k nej nepristúpilo. Jej zrušenie sa však zatiaľ nespomínalo. Odbornej diskusii o potrebe dlhovej brzdy sa nebráni ani koaličný Most-Híd. Strana si ale nemyslí, že pár mesiacov pred voľbami by sa táto otázka mala z teoretickej roviny posunúť ďalej. "Ambíciou vládnej koalície a ministra financií by malo byť postaviť zodpovedný štátny rozpočet, nie 'sekeru'," uviedla pre agentúru SITA hovorkyňa Mosta-Híd Klára Debnár.


Vedci uviazli v arktickej meteorologickej stanici. Obliehali ju medvede

Vedci zostali uväznení v útrobách ruskej meteorologickej stanici najmenej štyri dni.

MOSKVA. Skupinu polárnych medveďov, ktoré najmenej štyri dni obliehali ruskú meteorologickú stanicu v Arktíde, v stredu odohnal vrtuľník privážajúci zásoby. Polárna stanica sa nachádza na ostrove Trojnoj v Karskom mori asi 150 kilometrov na sever od Sibíri. Medvede zabili jedného zo psov na stanici a rozbili okno na skladisku, informovala tlačová agentúra DPA. Vedcom sa totiž minuli svetlice, ktoré by ich odplašili, a zvieratá ich uväznili vnútri stanice. Vrtuľník vyslaný z vlajkovej lode ruskej polárnej vedeckej flotily Akademik Triošnikov priviezol svetlice a ďalšie potrebné zásoby pre vedcov na stanici. Rusko považuje polárne medvede za ohrozený druh a v 50. rokoch 20. storočia zakázalo ich lov. Na meteorologickej stanici pracuje päť ľudí vrátane dvoch manželských párov. Po odohnaní medveďov sa vrátili k zvyčajnej činnosti.


Coop Jednota varuje spotrebiteľov pred podvodnými esemeskami

Esemesky sľubujú výhru darčekovej karty.

BRATISLAVA. Najväčšia slovenská maloobchodná sieť COOP Jednota Slovensko začiatkom októbra upozornila svojich zákazníkov na podvodné SMS správy, ktorých obsahom bola klamlivá výhra smartfónu. Po troch týždňoch sa falošné správy začali šíriť opäť, tentoraz s prísľubom výhry darčekovej karty v hodnote 500 eur. Informovala o tom Zuzana Peiger Ačjaková, PR manažérka spoločnosti. "Gratulujeme Vám! Supermarket COOP Jednota už 174 rokov uspokojuje zákazníkov vysoko kvalitnými výrobkami za najvýhodnejšie ceny. A je dôležité, aby sme sa každý rok zlepšovali a rozvíjali! Takže dnes môžete získať Darčekovú kartu na 500 eur! Gratulujeme! Máš šťastie! Vyhrali ste Darčekovú kartu na 500 eur," píše sa podľa Peiger Ačjakovej v podvodnom texte. "Aj napriek tomu, že pre našich zákazníkov pripravujeme mnoho súťaží, táto nie je od systému COOP Jednota," zdôraznilo vo vyhlásení spotrebné družstvo COOP Jednota Slovensko. Firma žiada všetkých, ktorí túto podvodnú správu dostanú, aby na ňu nereagovali a neotvárali ju, môže ísť totiž o vírus a hrozí aj možnosť zneužitia vašich osobných a bankových údajov. Podobne, ako pri nedávnych klamlivých SMS informujúcich o výhre smartfónu, ide o podvod.


Kriminálny úrad finančnej správy má štyroch nových vyšetrovateľov

Úlohy a kompetencie kriminalistov sa posilňujú najmä v súvislosti s bojom proti daňovým podvodom.

BRATISLAVA. Kriminálny úrad finančnej správy (KÚFS) má štyroch nových vyšetrovateľov, ktorí v utorok úspešne absolvovali záverečnú vyšetrovateľskú skúšku. Počet vyšetrovateľov finančnej správy sa rozšíril z dôvodu očakávaného rozšírenia kompetencií vo vzťahu k dani z pridanej hodnoty na vstupe. Úlohy a kompetencie kriminalistov sa podľa hovorkyne Finančnej správy (FS) SR Patrície Macíkovej posilňujú najmä v súvislosti s aktívnym bojom proti daňovým podvodom. Pripravenosť nových vyšetrovateľov dnes posudzovala nezávislá skúšobná komisia zložená z členov Akadémie Policajného zboru v Bratislave a Generálnej prokuratúry SR. "Naposledy sa vyšetrovateľské skúšky v rámci FS uskutočnili pred štyrmi rokmi," uviedla Macíková. Vyšetrovateľské skúšky pozostávali z ústnej a písomnej časti. V rámci písomnej časti absolventi riešili prípad, ktorého výsledkom bolo vydanie uznesenia o začatí trestného stíhania a vznesenie obvinenia. V ústnej časti budúci vyšetrovatelia odpovedali na otázky z troch okruhov - trestné právo, kriminalistika a interné riadiace akty. Za vyšetrovateľov finančnej správy budú úspešní kandidáti určení ministrom financií. KÚFS je zložkou finančnej správy, ktorá disponuje právomocami v oblasti odhaľovania a vyšetrovania ekonomickej trestnej činnosti so zameraním na porušovania daňových a colných predpisov, drogovej trestnej činnosti a ochrany práv duševného vlastníctva.


Členské krajiny Európskej únie si prerozdelia migrantov z lode Ocean Viking

Posádka plavidla migrantov zachránila z troch rôznych lodí.

RÍM. Viac ako dve tretiny zo 182 migrantov, ktorí sa v utorok vylodili v sicílskom prístave Messina, bude premiestnených do ďalších členských krajín EÚ. Informovala o tom v stredu agentúra DPA s odvolaním sa na talianske ministerstvo vnútra. Loď Ocean Viking, ktorú prevádzkujú humanitárne organizácie Lekári bez hraníc (MSF) a SOS Mediterranée, dostala od Talianska povolenie na vylodenie. Posádka plavidla migrantov zachránila v dňoch 17.-18. septembra z troch rôznych lodí. Francúzsko a Nemecko podľa ministerstva vnútra prijmú po 50 migrantov z lode, Portugalsko 20 a Írsko a Luxembursko po dvoch. Zvyšných 58 migrantov zostane v Taliansku, kde ich umiestnia do stredísk prevádzkovaných katolíckou cirkvou. Nemecko, Francúzsko, Taliansko a Malta sa v pondelok dohodli na prechodnom systéme automatického prerozdeľovania migrantov zachránených na mori. Chcú však, aby sa k systému pripojili aj ďalšie členské štáty EÚ.


Šéfku bytovej mafie Znamenákovú poslali za mreže na 25 rokov

Najvyšší súd rozhodoval v prípade úkladnej vraždy majiteľa domu v bratislavskom Prievoze Viliama Andrášika.

BRATISLAVA. Šéfka tzv. "bytovej mafie" Zuzana Znamenáková strávi za mrežami 25 rokov. Definitívne o tom v stredu rozhodol Najvyšší súd, ktorý zamietol jej odvolanie voči rozsudku Špecializovaného trestného súdu z februára minulého roka. Najvyšší súd rozhodoval v prípade úkladnej vraždy majiteľa domu v bratislavskom Prievoze Viliama Andrášika z roku 2007. Dom chcela získať skupina pod vedením Zuzany Znamenákovej. Podľa obžaloby mala zaplatiť Milanovi Struhalovi, aby sa Andrášika zbavil, sumu 1,5 milióna slovenských korún. Struhal si na mužovu likvidáciu zavolal na pomoc ďalšie osoby. Podľa medializovaných informácií mali potom obeti priviazať na nohy činky a hodiť ju do Beňovského jazera, kde sa utopila. Špecializovaný trestný súd v Banskej Bystrici vo februári minulého roka poslal v tejto veci obžalovanú Zuzanu Znamenákovú a Juraja Minárika za mreže na 25 rokov, ďalším osobám uložil podmienečné tresty alebo od potrestania upustil. Jednou takouto osobou bol práve aj Milan Struhal, ktorý pri objasňovaní prípadu spolupracoval s políciou. Práve voči jeho výpovedi mali námietky obžalovaná Znamenáková a Minárik, ktorí sa voči rozhodnutiu prvostupňového súdu odvolali. "Pán Struhal mi zničil život. V živote by mi nenapadlo, aby som niekoho zabil," uviedol na súde obžalovaný Minárik s tým, že skutok, ktorý mu kládla prokuratúra za vinu, nespáchal. Vinu popierala aj obžalovaná Znamenáková. "Nikdy som nesúhlasila s tým, aby bol Andrášik úmyselne usmrtený," vyjadrila sa. Senát Najvyššieho súdu však ich tvrdeniam neuveril. "Okrem Struhala, ktorého označili ako nedôveryhodného svedka, tam boli aj ďalšie výpovede, vecné a listinné dôkazy," uviedol okrem iného predseda senátu pri odôvodňovaní rozhodnutia. Tresty pre obžalovaných označil ako "zákonné a spravodlivé". Milan Struhal si odpykáva 25-ročný trest za iné dve vraždy. Rozsudok je právoplatný a nie je možné voči nemu podať riadny opravný prostriedok.


V prípade únosu z bratislavského hotela už padli obvinenia

NAKA zadržala dvoch mužov v Bratislave a Michalovciach.

BRATISLAVA. V prípade decembrového únosu cudzinca z bratislavského hotela už padli obvinenia. Policajti protizločineckej jednotky NAKA vo štvrtok ráno zadržali dvoch mužov v Bratislave a Michalovciach. Ako v piatok informovala polícia na sociálnej sieti, oboch zadržaných Slovákov obvinili zo zločinu pozbavenia osobnej slobody. Unesený muž je v poriadku a po vykonaní procesných úkonov opustil Slovensko.Vyšetrovanie pokračuje. Viac informácií polícia poskytne, keď to situácia dovolí.


V Česku vyhláslili chrípkovú epidémiu

Vo fáze plošnej epidémie chrípky sú momentálne aj Nemecko, Rakúsko a Poľsko.

PRAHA. Počet prípadov ochorení dýchacích ciest v Českej republike už prekročil hranicu epidémie. Na stotisíc chorých je evidovaných 1 715 prípadov, pričom hranica epidémie je tisícpäťsto prípadov. Za posledný týždeň počet chorých vzrástol bezmála o pätinu. Oznámila to v piatok hlavná česká hygienička Eva Gottvaldová. Minulý týždeň bola chorobnosť na úrovni 1 447 chorých na stotisíc ľudí. "Najnovšie údaje spracované Štátnym zdravotným ústavom potvrdzujú, že prebieha plošná chrípková epidémia na celom území ČR. Cirkuluje prevažne vírus chrípky typu A," uviedla Gottvaldová. Najvyššia chorobnosť je hlásená z Plzenského, Libereckého, Juhomoravského a Moravskosliezskeho kraja. V minuloročnej sezóne 2017/2018 s vážnym priebehom chrípky skončilo v nemocnici vyše 660 ľudí, z toho zhruba 260 v súvislosti s chrípkou zomrelo. Vo fáze plošnej epidémie chrípky sú momentálne Nemecko, Rakúsko a Poľsko, ako aj ďalšie európske štáty, kde prevažuje vírus typu chrípky A (A/H1N1). V Turecku, na Ukrajine či v Uzbekistane cirkuluje aj vírus A/H3N2, informuje spravodajský portál Novinky.cz.


Trump chce obnoviť lety na Mesiac, astronauti by mali vstúpiť aj na Mars

Obama pre peniaze zrušil plány prezidenta Busha na obnovenie letov astronautov na Mesiac.

WASHINGTON. Spojené štáty chcú opäť posielať astronautov na Mesiac, ktorý bude slúžiť ako základňa na neskoršie lety na Mars. Príslušné nariadenie podpísal v pondelok v Bielom dome americký prezident Donald Trump, uviedla agentúra DPA. Americkému Národnému úradu pre letectvo a vesmír (NASA) direktíva ukladá, aby zintenzívnil svoje úsilie dosiahnuť tento ambiciózny cieľ. Časový rámec alebo rozpočet však nespomína. Trump podpísal nariadenie pri príležitosti 45. výročia zatiaľ posledného pilotovaného letu na Mesiac aj v prítomnosti astronauta Buzza Aldrina. "Teraz nebudeme len vztyčovať vlajky a zanechávať naše stopy, ale položíme základy pre misiu na Mars - a, možno, aj pre mnoho iných svetov," povedal Trump. Jeho predchodca Barack Obama zrušil z finančných dôvodov plány prezidenta Georgea W. Busha na obnovenie letov astronautov na Mesiac. Obama však nastolil cieľ, aby NASA poslala astronautov na Mars v nasledujúcom desaťročí. USA vysielali astronautov na Mesiac ako doteraz jediná krajina v rámci programu Apollo v rokoch 1969-72. Posledný let Apolla 17 sa uskutočnil 7. decembra 1972. Posádku tvorili Ronald Evans, Eugene Cernan a Harrison Schmitt, ktorý sa v pondelok ako jej jediný žijúci člen tiež zúčastnil na akte podpísania prezidentského nariadenia.


NEMECKÝ ZÁPISNÍKTreba na erotiku pred kamerou živnosť? Herečka to označuje za domácu prácu

Pornoherečka sa súdila o to, či si môže v rodinnom dome vytvoriť vystavovaciu miestnosť.

Erotické pózovanie za peniaze pred webovou kamerou nie je teleprácou a ani prácou z domu. Rozhodol o tom v týchto dňoch správny súd v Mníchove v spore medzi slobodným štátom Bavorsko a 24-ročnou pornoherečkou. Jej umelecké meno je Natalie Hot a podľa jej manžela a manažéra získala už dvakrát ocenenie Venuša v kategórii mladé talenty. Vysúdiť si teraz chcela právo na zmenu užívania nájomných priestorov. Išlo o izbu v rodinnom dome v obci Ampfing. Chcela si ju zariadiť ako „vystavovaciu miestnosť“. Krajská samospráva príslušnú žiadosť zamietla. Zároveň jej pod hrozbou pokuty vo výške dvetisíc eur zakázala akékoľvek komerčné využitie bytových priestorov. Navrhovateľka pred súdom argumentovala tým, že pred webovou kamerou pózuje od pondelka do piatku, osem hodín denne (ak práve nie je zaneprázdnená nakrúcaním pornofilmov v iných lokalitách.) Ani činnosť zamestnancov v telepráci či domáca práca sa nepovažuje za živnosť.  Okrem toho krajský úrad vraj meria dvojakým metrom: dvom kanceláriám v susedstve - geodetickej a grafickej – výnimku bez problémov udelil. Erotické duo pred súdom však pripustilo, že to možno na začiatku trochu prehnali. Pôvodne vo svojom dome nakrúcali aj pornofilmy, spolu s ďalšími účinkujúcimi, čo je v obytnej štvrti jednoznačne zakázané. Nerešpektovali ani odpor mnohých susedov v obci s približne 6-tisíc obyvateľmi. Aby ich ešte viac vytočili, organizovali vo svojom suteréne swingers párty. Hostia týchto erotických večierkov boli kolegovia a kolegyne z porno brandže, pozvánky vo forme reklamných letáčikov však ako provokáciu rozdávali aj svojim susedom. Toto správanie však už patrí minulosti, ubezpečovala Natalie Hot. Teraz sa chce za mliečnym sklom a za stiahnutými roletami venovať výlučne erotickému chatu pred webovou kamerou. Krajský úrad pred súdom oponoval, že predmetná izba nie je obyčajná kancelária, ani domáce pracovisko, pretože erotický chat má „účinok navonok“. A nedá sa tu hovoriť ani o činnosti na voľnej nohe. Tá by si vyžadovala „určitý štandard duchovnej a tvorivej kvalifikácie“. Práca pred webovou kamerou vraj takú kvalifikáciu nevyžaduje. Súd nakoniec vo svojom rozhodnutí prihliadol na výlučne formálne dôvody: držiteľka ceny Venuše musí so svojou činnosťou prestať, lebo odporuje príslušnému plánu zástavby. Natalie a jej manžel teraz zvažujú emigráciu na Malorku. Tento text ste mohli čítať vďaka tomu, že platíte za obsah. Vážime si to.


PO STOPÁCH DÁVNEJ BRATISLAVYMatej Bel vydával v Prešporku noviny v latinčine

Vzdelanci vyzdvihovali Nova Posoniensia za vytríbenú latinčinu a vyvážené spravodajstvo.

Vladimír Tomčík, združenie Devínska brána V marci roku 1783 upútalo pozornosť obyvateľov Prešporka „Prohlášení budoucího psaní Novin v slovenském jazyku“. V slovakizovanej biblickej češtine a v nemčine oznamovalo začiatok vydávania Presspůrskych Nowin. Ale ešte 62 rokov predtým, tak isto v marci, Matej Bel vydal prvé číslo latinsky písaných novín Nova Posoniensia. Periodikum začal vydávať spolu najbližšími spolupracovníkmi, profesormi na evanjelickom lýceu v Prešporku. Spolu s Matejom Marthom a Viliamom Beerom chceli študentom umožniť zdokonaľovať sa v latinskej gramatike a štylistike a príslušníkov šľachty a mešťanov informovať o dianí v meste, krajine i vo svete. Nakoniec i Mária Terézia vo svojom Ratio edukationis žiadala, aby sa do vyučovania zaradili dve hodiny čítania novín týždenne, čo malo byť výchovným prostriedkom a študentom umožnilo diskusiu o prečítaných témach. Nova Posoniensia je dodnes vyzdvihovaná za vytríbenú latinčinu a vyvážené spravodajstvo, napokon redaktori boli vysokovzdelaní odborníci a za prispievateľov získavali popredných dobových vzdelancov. Noviny sa tlačili v tlačiarni Jána Pavla Royera, ktorý bol aj ich vydavateľom, zodpovedným pred vrchnosťou za vydávanie periodických i neperiodických publikácií. Obsahom i formou boli priamymi predchodcami dnešných periodík, hoci neboli číslované, uvádzal sa len deň, mesiac a rok vydania a ani príspevky neboli podpisované. Značnú časť správ zo sveta preberali z inojazyčných novín a väčšina domáceho spravodajstva sa týkala Prešporku. Pravidelne prinášali informácie o zasadnutiach magistrátu, voľbách do mestského zastupiteľstva, závažné informácie o dianí v meste, od „reportáží“ zo stavby pontónového mosta cez Dunaj, o rozsiahlom požiari, vraždách a neobchádzali ani témy bežného života ako boli napríklad fašiangové zábavy. Noviny však mali málo predplatiteľov a Royer po celý čas bojoval s ekonomickými problémami, ktoré vykrýval inou tlačiarenskou činnosťou. Veď firma počas svojej existencie vyprodukovala vyše štyri stovky tlačovín, z toho 30 slovenských, medzi iným aj Doležalovu Grammaticu slavico-bohemicu či knihy Mateja Bela. Podnik neskôr prevzal Royerov bratranec Ján Michal Landerer, ktorý vydal asi 140 slovenských diel, medzi nimi aj prvý slovenský román René mládenca príhody..., Belove a Bernolákove diela, tlačil Presspůrske Nowiny a neskôr aj slávny Pressburger Zeitung.


PODCAST ZOOMZoom: O očkovaní sa šíri ďalší hoax

Ak by ste zostavovali rebríček najnebezpečnejších mýtov a škodlivých medicínskych hoaxov, tie o očkovaní by boli niekde na jeho vrchole. Veľa sa už popísalo napríklad o sfalšovanom výskume podvodníka, ktorý tvrdil, že očkovanie spôsobuje autizmus. A vyšlo množstvo vedeckých dôkazov, ktoré tento nezmysel dokonale zmietli zo stola. Napriek tomu sa však s obdivuhodnou pravidelnosťou objavujú stále nové a nové tvrdenia o tom, ako je to s vakcínami všetko inak. A čo všetko dokážu aj nedokážu... a ako ich vlastne netreba. Najnovšie falošné správy napríklad hovoria o akejsi harvardskej štúdii, ktorá má vraj hovoriť, že neočkované deti nepredstavujú riziko pre tie ostatné. Tak o čom sa tu vlastne bavíme. Každý štvrtok tu v Zoom reagujeme na nejakú hlúposť. No táto je jedna z tých najväčších: očkovanie spolu s antibiotikami je najväčším výdobytkom modernej medicíny. Patria k najväčším dôkazom šikovnosti ľudstva, podobne ako cesta na Mesiac, Einsteinova všeobecná teória relativity alebo génové inžinierstvo. Ale po poriadku. Hoax tvrdí, že autorkou podobných vyhlásení je Teťána Obuchanyčová a objavili sa už v roku 2015. Nuž, autorka nie je žiadna harvardské vedkyňa a žiadnu takúto vedeckú štúdiu nenapísala. Podľa Snopes.com je poprednou členkou antivakcinačných hnutí a zarába predajom kníh spochybňujúcich očkovanie. Avšak k podstate. Nuž, je to hlúposť. Samozrejme, že neočkovanie predstavuje zvýšené riziko nielen pre samé nezaočkované dieťa, ale aj pre iné deti. Napríklad pre také, ktoré ani nemožno zaočkovať, lebo majú problémy s imunitou, a spoliehajú sa na ochranu kolektívnou imunitou. A tá, aby fungovala, musí byť vysoká, zaočkovanosť na zhruba 95 percentách populácie. Isteže, očkovanie nemusí vždy zabrániť šíreniu baktérií v prírode. Napríklad, ak sa budeme očkovať proti tetanu – ten sa ale medzi ľuďmi neprenáša - , ešte to neznamená, že baktérie druhu Clostridium tetani z prírody len tak zázrakom zmiznú. Prvoradým cieľom očkovania ale predsa nie je vyhubiť nejaký druh vo voľnej prírode, našim cieľom je, aby sme my ľudia neochoreli alebo neumreli: mimochodom, nákaza tetanom zabíjajú jedného až dvoch z desiatich chorých. Podobných nezmyslov by sa dalo nájsť veľa, ale načo. Stačí azda povedať nasledujúce: vedecký konsenzus je úplne jasný a jednoznačný a podporujú ho stovky a stovky vedecký štúdií v najlepších odborných časopisoch sveta. Očkovanie je zázrak. A buďme všetci vďační, že sa stal. Nie, istá fotografia staršej ženy zakopanej v zemi až po hlavu nezobrazuje iránsku odsúdenkyňu na ukameňovanie. Hoax tvrdí, že takto sa v krajine žije. Pravda je, že takýto trest je v Iráne možný, no fotografia zobrazuje protestujúcu proti vláde v Kolumbii. A snímka je z roku 2003. Áno, astronaut Mark Kelly nazval nápad americkej administratívy na vznik vesmírnych síl pod armádou hlúpym. Napísal a povedal to viackrát a takéto vesmírny sily považuje Kelly za zbytočné. A kľúčenky, neberte si od cudzích ľudí žiadne kľúčenky, pretože zistia vašu polohu a potom vás okradnú. Nuž, tento hoax sa objavuje už od roku 2012, nie je žiaden dôkaz, že by sa niečo také dialo a, a teraz si odpovedzte úprimne... koľko z vás má na smartfóne zapnutú geolokáciu?


Grécko dosiahlo v prvom polroku vyšší rozpočtový prebytok, než plánovalo

Vláda dosiahla v 1. polroku prebytok 382 miliónov eur.

ATÉNY. Grécky primárny rozpočtový prebytok za prvých 6 mesiacov bol vyšší, než sa plánovalo. Grécka vláda dosiahla v 1. polroku primárny rozpočtový prebytok 382 miliónov eur a výrazne prekonala stanovený cieľ, uviedlo grécke ministerstvo financií. Hlavným dôvodom boli vyššie príjmy. Vláda plánovala za 6 mesiacov od januára do júna primárny rozpočtový deficit, do ktorého sa nezapočítavajú náklady na obsluhu dlhu, vo výške 1,57 miliardy eur. To znamená, že prekonala svoj cieľ o 1,95 miliardy eur. Do rozpočtu centrálnej vlády sa nezapočítavajú rozpočty fondov sociálnej starostlivosti ani rozpočty miestnych samospráv. Čisté daňové príjmy dosiahli v 1. polroku 23,4 miliardy eur a o 1,9 miliardy eur prekonali plánovaný cieľ. Výdavky predstavovali 26,1 miliardy eur, čo bolo o 191 milióna eur menej, než sa plánovalo. Vláda očakáva v tomto roku primárny prebytok vo výške 3,6 % hrubého domáceho produktu (HDP).


Zábavná pyrotechnika si v Nemecku vyžiadala smrť dvoch ľudí

BERLÍN. Zábavná pyrotechnika si vyžiadala v Nemecku smrť dvoch ľudí. Agentúra DPA v pondelok informovala, že jedným z nich je 35-ročný muž z Brandenburska. Druhou obeťou je 19-ročný mladík, ktorý skonal v dôsledku smrteľného zranenia v oblasti hlavy, keď odpálil doma vyrobené zariadenie.Polícia v Kolíne nad Rýnom zaznamenala sedem prípadov sexuálneho obťažovania. Muži zákona z Berlína hlásia desať takýchto prípadov, pričom sedem osôb počas osláv príchodu nového roka zatkli.


Prívrženci brexitu žiadajú Mayovú, aby zaručila v Británii práva občanov Únie

Prívrženci brexitu tvrdia, že občania Únie, ktorí v Británii legálne pracujú, platia dane a zaslúžia si okamžité záruky.

LONDÝN. Prívrženci odchodu Británie z EÚ vyvíjajú tlak na britskú vládu, aby jednostranne zaručila rešpektovanie práv vyše troch miliónov občanov európskych krajín, ktorí v Británii "legálne pracujú, platia dane a zaslúžia si okamžité záruky ohľadom svojej ďalšej budúcnosti". Informoval o tom britský denník The Observer. Poslanec Michael Gove a ďalší jeho poslaneckí kolegovia podporujúci brexit v nedeľu vyzvali premiérku Theresu Mayovú, aby jednostranne zaručila 3,2 miliónom občanov EÚ, že môžu zostať v Británii. Táto časť konzervatívcov označuje súčasnú politiku britskej vlády voči migrantom z EÚ pracujúcim v Británii za neprijateľnú. Upozorňujú, že v súvislosti s ňou sú ohrozené osudy miliónov ľudí. Nadstranícky parlamentný výbor, ktorý monitoruje proces ukončovania členstva Británie v EÚ, zverejnil dnes správu, v ktorej sa zdôrazňuje, že občania členských štátov EÚ by nemali poslúžiť ako berná minca na rokovaniach o podmienkach brexitu medzi Londýnom a bruselskou centrálou EÚ. "Občania EÚ nemali v referende hlasovacie právo. Pricestovali do Británie v súlade so zákonom a prispeli k ekonomickému i kultúrnemu obohateniu britskej spoločnosti. Aj keď vláda deklarovala, že chce, aby zostali (v Británii), (parlamentný) výbor konštatuje, že toto ubezpečenie nie je dostatočnou zárukou ich práv a statusu," uvádza sa v nedeľu zverejnenej správe poslancov Dolnej snemovne. Podľa autorov správy občania EÚ v Británii a občania Británie v EÚ chápu, že ich osud je predmetom rokovaní. "Nechcú byť používaní ako tromf a neistota, v ktorej sú nútení žiť, je neprijateľná. My sa, bez ohľadu na ubezpečenia ministerstva vnútra, domnievame, že Spojené kráľovstvo musí prijať jednostranné rozhodnutie o ochrane práv občanov EÚ," zdôrazňuje sa v poslaneckej správe. Premiérka Mayová sa neponáhľa garantovať občanom EÚ žijúcim a pracujúcim v Británii zachovanie súčasného status quo, kým zvyšných 27 členských štátov EÚ neposkytne príslušné záruky aj britským občanom v nich žijúcim. Snemovňa lordov britského parlamentu 1. marca schválila dodatok k zákonu o brexite, ktorý chráni práva troch miliónov občanov Európskej únie žijúcich v Británii. Schválenie dodatku hornou komorou britského parlamentu znamená, že vláda premiérky Theresy Mayovej bude musieť do troch mesiacov od iniciovania brexitu predložiť návrhy na zaručenie práv občanov EÚ žijúcich v Británii. Výsledok tohto hlasovania dočasne sťažil Mayovej situáciu, ktorá teraz musí vrátiť vládny návrh zákona do Dolnej snemovne. Tá ho predtým prijala bez zmien a očakáva sa, že dodatok prijatý Snemovňou lordov zruší. Britská premiérka chce najneskôr do konca marca aktivovať článok 50. Lisabonskej zmluvy, ktorý špecifikuje podmienky odchodu členských krajín z EÚ.


Swift o vylúčení Sagana: Nebol to žiadny úmysel ani zákernosť

Britský šprintér tímu UAE Emirates tvrdí, že to bola preteková nehoda.

LA MURE. Aj Ben Swift sa zaradil medzi cyklistov či odborníkov, ktorí sa postavili za Petra Sagana v toľko komentovanom incidente z koncovky 4. etapy na 104. ročníku Tour de France. Britský šprintér tímu UAE Emirates tvrdí, že po zhliadnutí záznamu pádu Marka Cavendisha a údajného nečistého či agresívneho šprintu Petra Sagana bolo rozhodnutie jury o vylúčení 27-ročného slovenského lídra tímu Bora-Hansgrohe z pretekov nesprávne. "Pozrel som si to niekoľkokrát a bola to zložitá situácia. Pomerne málo ľudí sa neskôr sťažovalo, aj preto si myslím, že to bolo zo strany rozhodcov skôr o tom, aby použili Sagana ako prípad či príklad pre niečo." "Výrazne tvrdý príklad, oni ho doslova vyhodili z pretekov. Nebol to žiadny úmysel ani zákernosť z jeho strany, bola to preteková nehoda. Aj preto si myslím, že to bolo ťažké rozhodnutie voči Saganovi," cituje Bena Swifta portál Cyclingnews. Swiftovi patríla pred 17. etapou TdF v celkovom poradí 96. priečka, v doterajšom priebehu sa dvakrát zmestil do elitnej desiatky v cieli. V druhej etape skončil siedmy a v jedenástej deviaty.


Chýbajú základné cyklotrasy, rezort dopravy preto navrhuje dotácie

Pribúdajú cyklisti v centrách miest, kde bicyklovanie nie je bezpečné.

BRATISLAVA. Ministerstvo dopravy a výstavby (MDV) chce prostredníctvom dotácií z rozpočtovej kapitoly rezortu podporiť rozvoj cyklistickej dopravy a cykloturistiky. Počíta s tým návrh zákona, ktorý predložilo ministerstvo do medzirezortného pripomienkového konania na legislatívno-právny portál Slov-lex. Návrh zákona o poskytovaní dotácií v pôsobnosti MDV na podporu rozvoja cyklistickej dopravy a cykloturistiky chce podporiť túto formu dopravy poskytnutím dotácií. "Dotáciu bude možné poskytnúť na vypracovanie projektovej dokumentácie na účel rekonštrukcie, modernizácie a výstavby cyklistickej komunikácie, vypracovanie projektovej dokumentácie pre účely dopravného značenia cyklistickej komunikácie, vybudovanie doplnkovej cyklistickej infraštruktúry, rekonštrukciu, modernizáciu a výstavbu cyklistickej infraštruktúry a realizáciu, obnovu a údržbu dopravného a cykloturistického značenia cyklistickej komunikácie a cyklistickej trasy," priblížil rezort dopravy. Ministerstvo návrh odôvodnilo aj tým, že potreba rozvoja ekologickejších druhov dopravy rastie. Podľa rezortu chýba základná sieť cyklistických trás. "Počet cyklistov neustále rastie, a to najmä v centrách miest, ktorých infraštruktúra nie je prispôsobená pre ich bezpečný pohyb. Chýbajú nielen segregované trasy, ale tiež prvky upokojujúce motorovú dopravu," podotýka MDV. Návrh predpokladá vplyv na rozpočet verejnej správy aj na životné prostredie. Medzirezortné pripomienkové konanie by sa malo skončiť 22. februára.


Ďalšie rokovanie o sýrskom prímerí sa má v Astane začať v polovici februára

Vedúci ruskej delegácie informoval, že tento termín je zatiaľ len predbežný a musia ho odobriť v Ankare i Teheráne.

ASTANA. Najbližšie zasadnutie operatívnej skupiny pre prímerie v Sýrii sa v kazašskej Astane uskutoční v polovici februára, informoval dnes kazašsky minister zahraničných vecí Kajrat Abdrachmanov. Minister podľa agentúry Interfax spresnil, že oficiálne dátum ešte nebol stanovený, čaká sa na jeho potvrdenie garantmi prímeria v Sýrii, ktorými sú Irán, Rusko a Turecko. Následne kazašská strana pristúpi k príprave stretnutia, uviedol Abdrachmanov. Podľa ruských zdrojov je ďalšia schôdzka operatívnej skupiny expertov z Ruska, Iránu a Turecka naplánovaná na 15. a 16. februára. Stanislav Gadžimagomedov, vedúci ruskej delegácie na rokovaniach o stabilizácii prímeria v Sýrii, informoval, že tento termín je zatiaľ len predbežný a musia ho odobriť v Ankare i Teheráne. Prvá schôdzka operatívnej skupiny pre stabilizáciu prímeria v Sýrii sa na úrovni expertov konala v Astane v pondelok, a to za účasti Ruska, Turecka, Iránu, Jordánska a OSN. Táto skupina bola vytvorená na základe dohody dosiahnutej v rámci medzinárodnej schôdzky o Sýrii, ktorá sa v Astane konala 23. a 24. januára. Zúčastnené delegácie v pondelok v Astane zopakovali svoju pripravenosť naďalej spolupracovať v záujme úplnej implementácie dohody o prímerí v Sýrii. Diskutovali aj o "opatreniach na posilnenie vzájomnej dôvery a zabezpečení neobmedzeného prístupu humanitárnej pomoci" k obyvateľom Sýrie, informoval dnes Interfax. Januárová schôdzka bola prvým priamym rokovaním zástupcov sýrskej vlády a opozície od roku 2011, keď v Sýrii vypukol ozbrojený konflikt. Hlavným výsledkom tejto schôdzky bolo, že všetci účastníci potvrdili odhodlanie dodržiavať prímerie, ktoré bolo dohodnuté 29. decembra 2016, a schválili mechanizmus na kontrolu jeho dodržiavania, do ktorého sa zapoja aj garanti prímeria: Irán, Rusko a Turecko. Osobitný vyslanec generálneho tajomníka OSN pre urovnanie konfliktu v Sýrii Staffan de Mistura predtým informoval, že ďalšie kolo rokovaní medzi predstaviteľmi sýrskeho režimu a protivládnej opozície, ktoré sa malo konať začiatkom februára v Ženeve, sa uskutoční 20. februára.


Komisárka Tomanová upozorňuje na viaceré porušenia práv detí

Komisárka pre deti predložila do parlamentu správu o činnosti úradu.

BRATISLAVA. Nevypočutie detí súdom pred umiestnením do resocializačného zariadenia, nejasné trestanie za porušovanie pravidiel, nerešpektovanie názoru či porušovanie práv detí. Toto sú zistenia komisárky pre deti Viery Tomanovej, ktorá do parlamentu predložila správu o činnosti jej úradu v úvode piateho rokovacieho dňa 18. schôdze Národnej rady (NR). Komisárka sa v správe zameriava na viaceré oblasti. Počas ročného pôsobenia úradu sa vyskytli problémy v oblasti náhradnej starostlivosti, násilia páchaného na deťoch či v oblasti poskytovania sociálnych dávok. Komisárka v správe vymenováva niekoľko prípadov, ktoré úrad prešetroval. "Deti sú najzraniteľnejšou časťou obyvateľstva a veľmi ťažko sa dovolávajú svojich práv. Je zarážajúce, že najčastejšie ide o porušovanie práv detí zo strany dospelej osoby a ešte horšia je skutočnosť, že sú to najmä rodičia, ktorí by mali svoje deti chrániť a práve ich používajú ako zbraň v ich nenávistnom vzájomnom spore, či už v manželskom alebo partnerskom," konštatuje komisárka. Práva detí a ich ochrana komisárkou poslancov veľmi nezaujímala, v pléne bolo len asi 20 zo 150 zákonodarcov. Môže to súvisieť aj s tým, že v pondelok snemovňa nehlasuje. V takéto dni býva rokovacia sála zvyčajne takmer prázdna.


Aplikácia ich obrala o stovky eur, tvárila sa ako známa hra

Aplikácia umožňovala volať na audiotextové telefónne čísla.

BRATISLAVA. Do mobilu si ju stiahlo dieťa, na prvý pohľad šlo o rozšírenú verziu obľúbenej hry. V skutočnosti to však bol podvod a rodine prišiel domov účet od mobilného operátora za tisíce českých korún (stovky eur). "Konkrétne má ísť o aplikáciu s názvom Minecraft multiplayer, po jej inštalácii mal mobil svojvoľne vytáčať vysoko spoplatnené telefónne čísla," píše iDnes.cz. Poškodených ľudí môžu byť desiatky. Takzvaná "astro aplikácia" mala podľa serveru Reflex umožniť volania na špeciálne spoplatnené čísla. "Odrazu začal telefón sám hovoriť, tak som si to všimla. Inak by bola faktúra oveľa vyššia," vraví jedna z poškodených, ktorá "vďaka" aplikácii musí zaplatiť 2700 korún (sto eur). V iných prípadoch šlo o niekoľkonásobne vyššie faktúry. Poškodení začali žiadať svoje peniaze späť. Najskôr sa obrátili na svojho operátora, no ten ich poslal za prevádzkovateľom daného audiotextového čísla. Ním má byť nemecká firma NTH Media GMBH, ktorá nakoniec prevolané peniaze sľúbila vrátiť. Odborníci odporúčajú sťahovať aplikácie či hry len z overených zdrojov ale aj čítať hodnotenia a recenzie. Technický riaditeľ českého Esetu Miroslav Dvořák vraví, že podobný malware nie je výnimočný, no zároveň nepatrí medzi najrozšírenejší.


Clintonová sa ospravedlnila za svoje slová o "znôške úbožiakov"

Prezidentská kandidátka však zdôraznila, že ľutuje iba polovice svojho vyjadrenia.

WASHINGTON. Demokratická kandidátka na prezidentku USA Hillary Clintonová vyjadrila v sobotu ľútosť nad tým, že označila polovicu stúpencov svojho republikánskeho protikandidáta Donalda Trumpa za "znôšku úbožiakov". V ospravedlnení uviedla, že "mnohí z Trumpových stúpencov sú tvrdo pracujúci Američania, ktorí jednoducho nemajú pocit, že by ekonomika alebo náš politický systém pracovali pre nich". Vysvetlila, že v piatok v New Yorku svojimi slovami "neospravedlniteľne generalizovala" a dodala, že "to nikdy nie je dobre". Clintonová zdôraznila, že ľutuje iba polovice svojho vyjadrenia. Podľa nej je "naozaj odsúdeniahodné", že sa Trump spája s ľuďmi z alternatívneho segmentu pravicového hnutia "Alt-Right Movement" a že "David Duke a ďalší bieli šovinisti ho považujú za zástancu svojich hodnôt", citovala ju tlačová agentúra AP. Šéf celoštátneho výboru Republikánskej strany, Reince Priebus, označil Clintonovej slová za "urážku" voličov. Povedal, že nimi preukázala "svoje otvorené opovrhovanie obyčajnými ľuďmi". Mike Pence, ktorý kandiduje na viceprezidenta Trumpa, v sobotu zdôraznil, že republikánski voliči "nie sú žiadna znôška" a dodal, že sú to "členovia všetkých tried v tejto krajine, ktorí vedia, že dokážeme urobiť Ameriku opäť veľkou"." Clintonová v piatok v New Yorku podľa agentúry AP dodala, že Trumpovi stúpenci sú "rasisti, sexisti, homofóbovia, xenofóbovia, islamofóbovia - čokoľvek, čo vás napadne."


Briti idú stavať cesty z plastového odpadu, budú lacnejšie a odolnejšie

Stavebníctvo možno zužitkuje plasty, ktoré nedokážeme recyklovať pre opätovné využitie.

LONDÝN, BRATISLAVA. Je to nová stratégia, vďaka ktorej by mohli byť cestné koberce pevnejšie, odolnejšie a lacnejšie. Vývojári pri návrhu novej receptúry siahli po materiáli, ktorý sa hromadí na skládkach odpadu. Ide o plasty, pri ktorých priveľmi nezáleží na tom, z akých polymérov sú vyrobené a koľko stupňov recyklácie majú za sebou. Výrobná linka ich poumýva, rozomelie a vyformuje do drobných peliet pre ďalšie použitie. Tie sa v tradičnej asfaltovej zmesi stávajú po boku malého množstva kameniva vhodným a neúnavným plnivom. Znižujú nároky na spotrebu ropných produktov a súčasne dávajú cestnému kobercu nové, húževnaté vlastnosti. Vývojársky tím firmy MacRebur podľa magazínu Digital Trends uvádza, že nový materiál MR6 je o 60 percent odolnejší ako tradičná asfaltová zmes. Receptúra môže byť navyše ľahko upravovaná tak, aby bola zladená s miestnymi špecifikami. Začínajúca firma nepracuje iba vo výskumnom laboratóriu, ale spolupracuje s dvojicou britských samospráv na budovaní ciest. Tvrdí, že hoci je technológia atraktívna a môže poslať výtlky do zabudnutia, nechce rásť priveľkým tempom, aby stíhala budovať potrebné zázemie pre výrobu. Obrovská plocha cestných komunikácií a parkovísk by mohla vyriešiť dlhodobý problém s opakovaným vracaním plastov do kolobehu materiálu. Ide o dlhodobé použitie, pri ktorom sa dá očakávať, že materiál bude možné po drvení znova využiť ako vstupný materiál pre výrobu.


V Kazachstane havaroval armádny vrtuľník, hlásia obete

Na palube vrtuľníka sa nachádzalo trinásť ľudí.

NURSULTAN. V Kazachstane havaroval v stredu vrtuľník tamojších ozbrojených síl. Na palube bolo 13 ľudí. Informovala o tom agentúra TASS s odvolaním sa na kazašské ministerstvo obrany. "Vrtuľník Ozbrojených síl Kazachstanu 27. marca 2019 havaroval. Na palube bolo 13 ľudí. Podľa predbežných údajov si nehoda vyžiadala obete," uviedlo ministerstvo bez ďalších podrobností.


Šéfom Únie miest Slovenska je Richard Rybníček

BRATISLAVA. Prezidentom Únie miest Slovenska (ÚMS) sa stal primátor Trenčína Richard Rybníček. Rozhodli tak členovia na 30. sneme ÚMS, ktorý sa koná dnes v Bratislave. Rybníček bol zároveň jediným kandidátom. "Som pripravený mať energiu a silu naštartovať procesy, dokončiť reformu verejnej správy. Potrebujeme byť silným partnerom vláde, to, čo vidíme my, nevidia oni, to, čo zažívame my, oni nepoznajú. Len spoločne dokážeme presadiť hodnoty, ktoré sú správne pre mesto," uviedol v príhovore. Rybníček dodal, že potrebujú viac peňazí či kompetencií. Okrem volieb orgánov snem sa dnes venuje aj novelizácii Stanov ÚMS či stanoveniu priorít ÚMS a strategických cieľov pre roky 2019 až 2020.Ako podotkol Rybníček, zo spiacej krásavice sa stáva zmysluplná stavovská organizácia miest Slovenska, ktoré sa hlásia o slovo. "V priebehu pol roka tieto mestá pripravia zásadný dokument reformy verejnej správy a územnej samosprávy, aby sme boli dôstojnými partnermi pre súčasnú, ale aj budúcu vládu a parlament. Budú nás musieť počuť. Budeme oveľa viac dávať najavo, že prirodzená budúcnosť Slovenska je v mestských regiónoch v blízkej spolupráci s obcami. Budeme úzko spolupracovať so ZMOS a sila nás, primátorov a starostov takýmto spôsobom zosilnie a bude nás počuť oveľa viac ako doteraz," prízvukoval novozvolený prezident. Okrem prezidenta únie členovia jednomyseľne zvolili aj ďalšie orgány. Za viceprezidentov si vybrali primátora Bratislavy Matúša Valla, primátora Banskej Bystrice Jána Noska, primátora Kežmarku Jána Ferenčáka a primátorku Lučenca Alexandru Pivkovú. Výkonným prezidentom sa stal primátor Hlohovca Miroslav Kollár. Menovaní budú aj členmi Prezídia ÚMS, ku ktorým sa pripájajú Peter Bročka (Trnava), Marek Hattas (Nitra), Andrea Turčanová (Prešov), Ján Blcháč (Liptovský Mikuláš), Zdenko Čambal (Holíč), Alexander Ferenčík (Kremnica), Lenka Balkovičová (Zvolen), Otokar Klein (Nové Zámky), Igor Hianik (Pezinok), Jozef Božík (Partizánske) a Bela Keszegh (Komárno). Predsedom Kontrolnej komisie sa stal Tibor Tóth (Vráble), členmi budú Terézia Kavuliaková (Leopoldov) a Peter Závodský (Hurbanovo).Na sneme schválili aj novelizované znenie stanov ÚMS. Prvou zmenou je vypustenie výboru Prezídia ÚMS, ktorý únia považuje za zbytočný. Ďalšia novinka sa týka generálneho sekretariátu, ktorý sa zmení na štandardnú kanceláriu únie s riaditeľom. Mení sa aj riadne členstvo mestských častí Bratislavy a Košíc, ktoré už budú mimoriadnymi členmi. Únia miest Slovenska je dobrovoľné záujmové združenie miest založené 29. apríla 1994 v Košiciach z iniciatívy Klubu primátorov miest Slovenskej republiky. Hlavným posolstvom Únie miest Slovenska od jej vzniku je boj za demokraciu, reformu verejnej správy a európske smerovanie Slovenska. Za ciele si únia vytýčila obhajobu práv a záujmov miest vo vzťahu k zákonodarnej a výkonnej štátnej moci, prezentovanie významu miest ako centier regiónov ako aj presadzovanie finančnej, inštitucionálnej, daňovej suverenity miest. Únia miest Slovenska združuje 38 slovenských miest, v ktorých žije viac ako 1,7 milióna obyvateľov. Do ÚMS sa už pridali krajské mestá Bratislava, Banská Bystrica, Nitra, Trnava, Trenčín, Prešov a od štvrtka aj Košice. Žilina sa takisto chystá pripojiť k týmto mestám. Ako na sneme avizovali, malo by sa tak stať v septembri. Ak by v únii bolo všetkých osem krajských miest, tak spolu so svojimi súčasnými členmi budú zastupovať približne 1,8 milióna obyvateľov.Viaceré mestá nedávno pre nespokojnosť oznámili vystúpenie zo Združenia miest a obcí Slovenska (ZMOS), niektoré z nich práve preto pristúpili do ÚMS.


NEMECKÝ ZÁPISNÍKBývalý lekár, ktorý za chemoterapiou vidí sprisahanie, dostal satirickú cenu

Pacienti bývalého lekára často neprežili – o chemoterapii hovoril ako o židovskej zbrani.

HAMBURG. Nedávno udelili súčasne vo Viedni a Hamburgu tohtoročnú Cenu zlatého zadebnenia. Recesistické ocenenie za pseudovedecké „výkony“ dostal Ryke Geer Hamer, zakladateľ tzv. germánskej novej medicíny. V odôvodnení Spoločnosti pre vedeckú analýzu paravied (GWUP) sa uvádza, že Hamer dokázal spojiť nebezpečné názory z medicíny so zmätenými teóriami o židovskom sprisahaní. 81-ročný exlekár stratil svoju aprobáciu už v osemdesiatych rokoch. Niekoľkokrát už sedel. Naposledy ho pre podozrenie zo zabitia z nedbanlivosti vyšetrovali v Nemecku v roku 2010. Hamer už dlhší čas žije v Nórsku, ktoré nemá s Nemeckom dohodu o vydávaní osôb. Odtiaľ rozširuje svoje tvrdenia, že príčinami chorôb sú tzv. biologické konflikty, ktoré treba vyriešiť. Chemoterapiu a chirurgické odstránenie nádorov zásadne odmieta. Jeho názory sa nezakladajú na vedeckom výskume, zdôrazňuje GWUP, ale na údajne nadprirodzených posolstvách sprostredkovaných jeho zosnulým synom. Pred vyše dvadsiatimi rokmi sa stal Hamer známym v prípade šesťročnej Olivie. Rodičom onkologicky chorej pacientky vtedy radil, aby v nemocnici odmietli tradičné metódy liečenia. Aby zabránili chemoterapii, ušli do Španielska. Neskôr sa však vrátili do Rakúska, kde nakoniec Oliviu tradiční lekári operovali a vyliečili. Magazín Der Spiegel už v roku 1995 zistil, že z 50 pacientov prežili metódy „zázračného liečiteľa“ iba siedmi. A aj tento rok zomrela v Taliansku jedna jeho pacientka. Rodičov 18-ročnej pacientky odrádzal od chemoterapie. Podľa neho táto liečebná metóda je „zbraň židov plánujúcich zavraždiť všetkých nežidov“. Inokedy Hamer blúzni o mikročipoch v tele onkologických pacientov. Tak ich vraj potom lekári môžu cielene zabiť – cez satelit. Porota Hamera vybrala z dvesto navrhnutých kandidátov. Najmä preto, že jeho prípad predstavuje zvláštne nebezpečenstvo rôznych pavied. Kto podľa GWUP slepo verí samozvaným liečiteľom, riskuje možno svoj život. Hamer je okrem toho príkladom nepoučiteľného recidivistu. Pre vedu je rozhodujúce neustále preverovanie vlastného presvedčenia. V pavede naproti tomu ide o neotrasiteľné dogmy, zdôrazňujú skeptici z GWUP a dodávajú: koho nezastavia ani vlastné blamáže ani súdne rozsudky, musí byť poriadne zadebnený. Na odovzdávanie ceny Hamer, samozrejme, neprišiel. Zo šiestich doterajších nositeľov si ju prišiel v roku 2011 osobne prevziať iba dokumentarista Peter Arthur Straubinger. Vo filme Svetelná potrava vtedy tvrdil, že človek nemusí jesť, aby prežil. Tento text ste mohli čítať vďaka tomu, že platíte za obsah. Vážime si to.


Postrelený muž zo sídla YouTube sa cíti lepšie

Vyšetrovatelia pracujú s niekoľkými motívmi, na základe ktorých Nasim Aghdamová strieľala.

SAN FRANCISCO. Zdravotný stav obete najvážnejšie zranenej pri streleckom útoku v sídle spoločnosti YouTube v kalifornskom meste San Bruno z 3. apríla sa zlepšuje. Ide o 36-ročného muža. Vo štvrtok o tom informovali predstavitelia Zuckerbergovej všeobecnej nemocnice v San Franciscu. Podľa nemocnice je muž stále hospitalizovaný, ale jeho stav sa zlepšil na dobrý. Po útoku v sídle YouTube odviezli do nemocnice so strelnými poraneniami celkovo troch ľudí. Dve ženy vo veku 32 a 27 rokov už prepustili. Polícia informovala, že páchateľka útoku Nasim Aghdamová bola nahnevaná stratégiou a postupmi uvedenej spoločnosti na zdieľanie videí, lebo podľa jej slov "obmedzovala obsah videí". Aghdamová napokon podnikla strelecký útok v priestoroch spoločnosti YouTube a na konci sa postrelila a spôsobila si smrteľné zranenie, dodala tlačová agentúra AP. Vyšetrovatelia v súčasnosti pracujú s niekoľkými motívmi, na základe ktorých sa žena rozhodla strieľať. Jedným z nich mohla byť práve jej nespokojnosť s politikou YouTube. Strelkyňa iránskeho pôvodu sa na základe informácii spravodajskej televízie Sky News sťažovala, že spoločnosť filtruje jej príspevky, a preto sa dostávajú len k malému počtu jej odberateľov. Aghdamová mala na YouTube niekoľko kanálov, kde prispievala videami v angličtine, turečtine i v perzštine. Údajne mala len niekoľko tisíc odberateľov. Podľa polície používala na internete meno "Nasime Sabz". O jej smrti krátko informovala aj iránska štátna televízia, keďže v krajine mala určitú maličkú sledovanosť. Aghdamová mala v perzštine kanál aj v odkazovej službe Telegram, ktorý sledovalo v Iráne približne 6000 používateľov, čo je málo v krajine, kde aplikáciu údajne využíva približne 40 miliónov ľudí. Obyvatelia Iránu vyjadrili ľútosť a šok nad tým, že Aghdamová sa uchýlila k zabíjaniu iných.


Kužmová bola na Bertensovú pripravená: Je mi ľúto, že Kiki zápas skrečovala

Slovenská tenistka premiérovo postúpila do 3. kola.

PARÍŽ. Slovenskej tenistke Viktórii Kužmovej parížska antuka sedí. Vlani zaznamenala na Roland Garros prvé víťazstvo v hlavnej súťaži na grandslamovej pôde, keď vyradila šampiónku z roku 2010 Talianku Francescu Schiavoneovú. V stredu premiérovo postúpila do 3. kola podujatia veľkej štvorky. Nad Holanďankou Kiki Bertensovou viedla v prvom sete 3:1 a 40:15, keď nasadená štvorka zápas skrečovala pre nevoľnosť. "Hrala som s ňou predtým už dvakrát, taktiku sme preberali s trénerom Mišom Mertiňákom pred zápasom. Vedeli sme, čo sa dá od nej očakávať. Snažila som sa hrať svoju hru ako v Dubaji, keď som ju zdolala. Alebo podobne ako v Miami v prvom úspešnom sete - tlačiť sa dopredu, do kurtu, neponáhľať sa, radšej udržať o dve-tri lopty viac cez krížne údery. Je to nepríjemná súperka, veď je v Top 10. Zvíťazila v antukovej sezóne na významných turnajoch. Vedela som, že to bude veľmi ťažké," povedala Kužmová pre web www.starsforstars.eu. Slovenka si najprv ani nevšimla, že Holanďanke je zle a preto. Súperka napokon zápas skrečovala. "Je mi ľúto, že ten zápas skončil takto. Dúfam, že sa čím skôr bude cítiť lepšie. Úprimne povedané, najprv som si vôbec nič nevšimla, či jej niečo je, snažila som sa sústrediť na seba. Ale zrazu som sa otočila, išla som podávať a ona tam nebola. Sedela na lavičke a už som vedela, že je nejaký problém. Potvrdili mi to aj doktori, ktorí prišli na kurt," dodala Kužmová. V 3. kole ju čaká nasadená dvadsaťšestka Britka Johanna Kontová.


Polícia na juhu Ruska pátrala po mimozemšťanoch. Nemali vládne povolenie

Niektorí ľudia si myslia, že sa im na Zemi nepáčilo a odleteli.

MOSKVA. Polícia na juhu európskeho Ruska pátrala po sedemmetrových mimozemských bytostiach, ktorých výskyt na predmestí Krasnodaru ohlásil úradom bdelý občan. Hliadka síce na mieste nič nevypátrala, ale na jej hlásenia si s chuťou pochutili miestne i celoštátne médiá. "Obyvateľ obce Vodniki sa 2. júna okolo 04:00 nachádzal na ceste u Krasnodarského sídliska Vitaminkombinat a uvidel, ako vesmírne lode v neďalekom lesíku vykonali výsadok mimozemšťanov, siedmich bytostí v strieborných skafandroch s výškou asi siedem metrov. Vzhľadom na to, že akcia nebola povolená vládou a vesmírne lode narušili vzdušný priestor Ruskej federácie, sa občan obrátil na políciu," napísal nadporučík Alexej Grečiškin v hlásení svojmu náčelníkovi. Dodal, že pátranie na mieste činu bolo negatívne: "Očití svedkovia nezistení, narušenie verejného poriadku nezistené, vesmírne lodi nezistené." Celý prípad však navrhol na ďalšie preverovanie. Krasnodarská polícia na otázky novinárov odpovedala, že strážnici sú zo zákona povinní preverovať všetky hlásenia od občanov - a že v predmetnom prípade, akokoľvek zvláštnom, oznamovateľ mimozemského výsadku nejavil známky ani opitosti, ani požitia iných omamných látok, poznamenal server Newsru.com. Novinka o mimozemskom výsadku podľa agentúry Regnum vyvolala diskusie na sociálnych sieťach: neveriaca väčšina všetko označila za abnormálne hlúpe, ale ďalší si myslia, že "mimozemšťanom sa u nás nepáčilo, a tak rýchlo odleteli".


Hygienici už neočakávajú ďalších pacientov s osýpkami

V bratislavskom kraji boli dve ohniská nákazy, na osýpky ochorelo šesť ľudí.

BRATISLAVA. Počet nakazených osýpkami by už v Bratislavskom kraji nemal stúpať. Tvrdia to hygienici, situácia v regióne je už podľa nich stabilizovaná. "Inkubačná doba kontaktov súvisiacich s poslednými prípadmi osýpok v Bratislavskom kraji je ukončená a žiaden ďalší prípad tohto ochorenia neevidujeme," povedala hovorkyňa Úradu verejného zdravotníctva (ÚVZ) SR Zuzana Drobová. V kraji boli dve ohniská nákazy, na osýpky ochorelo šesť ľudí. V prvom prípade ich na Slovensko doniesol cudzinec pracujúci v medzinárodnej spoločnosti v Bratislave. Od neho sa nakazili dvaja Slováci. V nemocničnom prostredí, kde sa potom pohybovali, prišli do kontaktu s nákazlivým vírusom ďalší traja pacienti. V druhom prípade išlo zase o Slováka, ktorý si ochorenie priviezol zo zahraničia. Obe ohniská nákazy sa hygienikom podarilo "zlikvidovať". Hlavný hygienik SR Ján Mikas však nevylučuje, že ochorenie sa na Slovensko opäť môže dostať importom z iných krajín. Osýpky patria medzi najzávažnejšie ochorenia detského veku, spoznať ich možno podľa charakteristických vyrážok. Sú veľmi nákazlivé, vírus sa šíri vzduchom. Spôsobujú časté komplikácie - zápaly priedušiek, pľúc i centrálneho nervového systému. Ochorenie môže byť aj smrteľné. Najúčinnejším preventívnym opatrením proti osýpkam je očkovanie. To je povinné, robí sa najskôr v prvom dni 15. mesiaca života, najneskôr v 18. mesiaci, preočkovanie sa vykonáva v 11. roku života.


Gemerské kroniky ponúkli materiál na hororovú detektívku. Prichádza s ňou TV Joj

Hlavnú úlohu v seriáli 1890 hrá Ján Koleník.

Píše sa rok 1890 a zatiaľ čo v Londýne vraždí akýsi Jack Rozparovač, tu neďaleko v Betliari sa stala vražda, o akej ešte svet nepočul. Vážený gróf Wisniewski ju dá vyšetriť bajúzatému detektívovi Jánosovi Mártonovi, ktorý z Pešti prichádza do horných Uhier ako do vyhnanstva na koniec sveta. Rýchlo však vysvitne, že pátranie bude oveľa dlhšie a zložitejšie, než si šarmantný detektív pôvodne myslel. V gemerskom kraji, pánubohu za chrbtom, totiž ľudia veria viac mágii a v nadprirodzené bytosti ako na nové technické vynálezy doby. Či sa príbeh aj majstrovsky zauzlí, ukáže nový výpravný historický seriál televízie JOJ. Bude mať trinásť dielov a štartuje už piateho marca. Prvý diel uviedla v stredu v predpremiére v bratislavskom Mirbachovom paláci. „Rozhodli sme sa pre dramatický seriál s detektívnou zápletkou s trochou hororu, mágie aj romantiky a pokúsili sme sa urobiť ho aj vtipne,“ hovorí režisér a producent Peter Begányi. Možno ho diváci budú vnímať ako mačkopsa, ale priznáva, že nemal veľké oči a nemal ambíciu, aby mal seriál všetky atribúty serióznej historickej kriminálnej drámy. O to viac ho lákalo pohrabať sa v historických kronikách nášho kraja. Cítil, že ponúkajú inšpiráciu, z ktorej sa dá začať rozvíjať scenár. Hoci úvodný diel miestami strácal švih a neraz ťažil z lascívnosti, produkcia má čistý náboj a dobre využíva hru s detailmi, ktoré historický kontext ponúka. Pôvodom Košičan Begányi spoznal gemerský kraj ešte ako stredoškolský študent fotografie. Fascinovali ho nepoznané miesta, no najviac kaštieľ Betliar, kráľ medzi múzeami tunajšej šľachty. Nápad nakrútiť nový seriál teda vzišiel z genia loci, z miesta, ktoré ako kulisu nebolo treba zariaďovať ani stavať, lebo na svoju chvíľu čakalo pripravené. Betliar zároveň udal produkčné rozmery, ktorých sa dalo zmysluplne držať. „V roku 1940, keď odtiaľ odišla šľachta, zostal kaštieľ zabývaný tak, ako ho poznáme dodnes. Veľmi som ho chcel pre film využiť. Dúfal som, že to magické na ľudí prejde,“ hovorí. A vyzerá to, že prešlo – po dvoch rokoch od nápadu sa napokon v seriáli 1890 skoncentrovala energia generačnej výpovede. Tvorcovia sa na pľaci stretli do veľkej miery ako konškoláci s dobrými skúsenosťami. Režisér nechal do tvorby dialógov vstupovať aj samotných hercov, dokonca niektorým ponechal aj ich vlastné mená – takými sú napríklad nemožní žandári Ondrík a Nahálka. Príbeh na čele s detektívom Mártonom vytvorili scenáristi ako fikciu, v bočných linkách sa však bohato inšpirovali skutočnými rešeršovanými udalosťami z regiónu, do ktorého dej vsadili. „Nemali sme ambíciu byť historicky úplne dôslední, ale tam, kde sa dalo, sme boli presní,“ hovorí dramaturgička Soňa Čermáková. Veľmi im pomohlo, že sa v produkcii mohli pohybovať slobodne a dostali prakticky voľnú ruku vo výbere hercov aj lokácií. Sústredili sa na neopozerané tváre, vyhľadali nové inšpiratívne lokácie, napríklad Silickú ľadnicu blízko Plešivca, rázovitú dedinku na maďarskej strane Gemera. Tajomnú jaskyňu spojenú s démonickými silami našli v maďarskom národnom parku Aggteleg. Vhodný typ našli tvorcovia v poľskom hercovi a režisérovi Lukaszovi Kosovi, členovi divadla Teatro Tatro. Predaboval ho Milan Bahúl a spoločne tak vytvorili skvelú postavu. V detektívovi Mártonovi sa evidentne výborne cíti Ján Koleník, postava grófky prináša pred kameru sympatickú zrelú herečku Anikó Vargovú. Seriál stál televíziu Joj vyše dvoch miliónov eur, z Audiovizuálneho fondu naň podporu nedostala, hoci išlo o jedinú filmovú tvorbu z regiónov.